
UVOD 



Uvod 



P ublikacija Partnerstvo za Zvijezdu nastala je u sklopu projekta 
“Partnerstvom do dobrog upravljanja” koji provodi Udruga za 
društveni razvoj KA-MATRIX zajedno s partnerima Gradom 
Karlovcem i Udrugom za razvoj građanske i političke kulture Karlovac Polka. 
Cilj projekta jačanje je kapaciteta lokalnih organizacija civilnog društva u 
svrhu uspostavljanja javno-civilnog partnerstva s lokalnom samoupravom po 
pitanju održivog upravljanja povijesnom i kulturnom baštinom - gradskom 
jezgrom Zvijezdom. 

Publikacija je izrađena kako bi se pitanje uređenja, ali i upravljanja 
približilo svim građanima/kama, s naglaskom na razvoj grada u povijesnoj, 
urbanističkoj te kulturnoj perspektivi. U njoj se nalazi kratki prikaz što su 
do sada Grad kao jedinica lokalne samouprave i organizacije civilnog društva 
poduzeli unutar Zvijezde te prikazuje vlasničke odnose, konzervatorske 
uvjete te primjere dobre prakse izvan Republike Hrvatske. 

Revitalizacija kulturne baštine ovog tipa složen je poduhvat. Potrebno je 
uzeti u obzir niz složenih problema, sklop okolišnih pitanja, pitanja obnove i 
normi zaštite kulturne baštine, infrastrukturnih pitanja, pitanja gospodarstva 
i razvoja, turističkog i kulturnog potencijala, potreba stanovnika, posebnih 
potreba ranjivih skupina kao što su stariji, osobe s posebnim potrebama i 
ostali. U jednadžbu također valja uključiti i razvojne potencijale obrazovnih 
institucija. Dakle, cjelokupni proces revitalizacije gradske jezgre treba 
pažljivo planirati, te transparentno, koordinirano i učinkovito upravljati, uz 
uključivanje svih relevantnih dionika. 

Bez stvarnog partnerstva u odlučivanju, pitanje Zvijezde još će niz godina, 
ako ne i desetljeća, ostati neriješeno. 

Ključni su građani, jer, kako je to jednom formulirao Montesquieu, 
“tiranija u oligarhiji nije pogubna za javno dobro koliko apatija građana u 
demokraciji”. 

KRATKA POVIJEST ZVIJEZDE 



Kratka povijest Zvijezde - grad 
protiv tvrđave 



Zvijezda je najstariji dio Karlovca, karlovačka jezgra, grad-tvrđava iz koje 
se razvio moderan Karlovac. Taj unutrašnji grad, kako se do 1950-ih godina 
nazivao, da bi potom počeo biti nazivan Zvijezdom, urbana je cjelina koju 
čine ulice i građevine, a nekoć je bila omeđena bedemom, bastionima, 
šancem ili opkopom te brisanim prostorom ili glasijom. 

Neizostavno se u široj i stručnoj javnosti spominje da je Karlovac “idealan 
renesansni grad”. Renesansa označava duhovni prekid sa srednjovjekovljem i 
traže se novi modeli života i društva. U tom kontekstu pokušavaju se osmisliti 
idealni gradovi. Tako se i Karlovac gradio po modelu idealnog renesansnog 
grada kojeg je utvrdio talijanski teoretičar arhitekture Pietro di Giacomo 
Cattaneo. Izgradnja grada Nove Zamky u Slovačkoj započela je 1573. po 
tom modelu, zatim Karlovca, a potom Palmanove. Idealan renesansni grad 
podrazumijeva geometrijski pravilnu urbanu cjelinu koja objedinjuje vojne i 
civilne funkcije čiji će odnos odrediti gotovo čitavu povijest Karlovca. 

Na planu izgradnje ucrtano je šest bastiona s označenim imenima i 
brojevima. Prvi je Zrinski, okrenut prema Kupi. Nakon propasti urote 
Zrinskih i Frankopana dobiva ime Kranjski bastion. Južnije se nalazi Banski 
ili Drugi bastion. Okrenut je prema Gazi, a potom je nazvan Karlovim 
bastionom. Prvo ime Trećeg bastiona, koji je okrenut prema Korani i na 
čijem se mjestu od 1986. nalazi Dom za starije i nemoćne “Sveti Antun”, 
bilo je Koruški bastion, da bi kasnije bio nazvan Bastion svetog Josipa. 
Četvrti ili Thurnov bastion, kasnije imenovan Bastionom svete Elizabete, 
okrenut je prema Rakovcu. Peti se bastion zvao Kranjski, kasnije Koruški, 
okrenut prema Švarči, a Šesti je bio nazivan i Auerspergov i bio je okrenut 
prema Dubovcu. Kasnije je prozvan Banskim. Ulice karlovačke tvrđave su 
pravokutno raspoređene. U karlovačku tvrđavu ulazilo se kroz dvoja vrata: 
Stara zvana Bečka i/ili Banijska, danas u Ulici Pavleka Miškine, i Nova, 
poznata kao Rakovačka i/ili Turska, danas u Radićevoj ulici. 

Tlocrt je renesansan, a izgradnja unutar Zvijezde ‘vojnički stroga’ na način 
da je strogo određena dimenzija kuća, pa su i bogatiji stanovnici živjeli u 
skromnim zdanjima. Grad je često stradavao u poplavama. Nakon požara 
1692. koji je uništio gotovo sve građevine, izgradnja u tvrđavi gotovo je u 
potpunosti barokna, da bi se potom gradile i modernije zgrade, a nakon 

Slika 1. Tlocrt Zvijezde 



požara 1833. naročito u historicističkom stilu. 

Razvoj Karlovca i sudbina Zvijezde određeni su sukobom civilne i vojne 
funkcije grada-tvrđave. Gotovo od samog nastanka traje napetost između ta 
dva identiteta; grad se bori protiv tvrđave. Sama izgradnja utvrde predstavlja 
prvorazredni povijesni i građevinski triler, sjajan materijal za znanstvenu, 
stručnu i umjetničku obradu. Iako je ubrzo po početku izgradnje tvrđava 
primila prve vojne i civilne stanovnike, sama gradnja, sanacija i nadogradnja 
trajali su dva stoljeća. To je popraćeno poplavama, požarima, bolestima, 
nedostatkom novca i radne snage, pljačkama, nasrtajima Turaka i brojnim 
komisijskim pregledima koji su ustanovili niz građevinskih i funkcionalnih 
problema, pa se čak i razmatralo da se od već izgrađene tvrđave odustane i 

da se sagradi nova u neposrednoj blizini. 

Europi u 16. stoljeću prijeti turska opasnost, na koju dugo prikladno 
ne reagira. Turska vojska, koja početkom tog stoljeća dobiva strahovit 
uzlet, prodire sve do Ugarske i Kranjske, a postojeći utvrđeni gradovi nisu 
učinkovit obrambeni sustav. Tek kad je Osmansko Carstvo uzdrmano 
unutrašnjim previranjima, Beč donosi odluku da iskoristi tu priliku za 
utvrđivanje učinkovite strategije i učvršćivanje graničnog koridora, koji će 
od obične obrambene tampon zone postati nova i militarizirana pokrajina 
u sastavu Ugarsko-hrvatskog kraljevstva i Habsburške monarhije. Car 
Rudolf decentralizira obranu i povjerava je svom stricu nadvojvodi Karlu II 
Habsburškom, koji se još naziva i Karlo II Štajerski. Ovaj stvara Granično 
ratno vijeće koje čine predstavnici plemstva donjoaustrijskih pokrajina, a 
u čijem je sastavu i za Karlovac iznimno bitna građevna komisija kojom 
rukovodi Franz Poppendorf. Njezina uloga bila je skrb za stanje graničnih 
utvrda. 

Na staleškom saboru održanom u Brucku na Muri 1578. godine odlučeno 
je, nakon godina zalaganja pojedinaca, da se izgradi nova, moderna 
obrambena tvrđava. Ona bi predstavljala zapreku prodoru osvajača iz smjera 
Pounja prema Novom Mestu te štitila samu Austriju. Kao pogodna lokacija 
za novu tvrđavu određeno je močvarno tlo podno Dubovca na ušću Korane 
u Kupu, u ljeto 1578. godine. Nakon što se u ožujku 1579. Carstvo pogodilo 
sa Zrinskima i preuzelo njihove posjede za potrebe izgradnje po cijeni od 
četiri tisuće forinti, činilo se da gradnja može odmah započeti. I trebala je u 
svibnju, međutim vlastela koja je imala zadatak osigurati dovoljnu količinu 
radne snage sa svojih posjeda to nije uspijevala učiniti na vrijeme. Kmetovi 
su bili iscrpljeni ratovima i uopće položajem u društvu, pa je prikupljanje 
radnika teklo sporo. Izgradnja konačno započinje 13. srpnja 1579. godine, 
prema legendi, na temeljima 900 lubanjaTuraka koji su godinu ranije stradali 
kod Dubovca, a već 25. srpnja nadvojvoda Karlo opominje kranjske staleže 
da nisu isporučili osam stotina, nego samo šest stotina radnika i traži od njih 
da to nadoknade. Takva opominjanja, ‘krpanje’ radne snage i financija Karlo 
i drugi će provoditi gotovo čitavo vrijeme izgradnje tvrđave, da bi osigurali 
graditeljima, prvenstveno Martinu Gambonu koji je izgradnju isprva vodio, 
prikladne uvjete. Osim kranjskih radnika, angažirani su bili i oni s obližnjih 
vlastelinstava kao što su Dubovac i Jastrebarsko, ali i zatvorenici, kažnjenici, 
koji su upućivani na rad koji se odvijao pod budnim okom zainteresiranih 
Turaka. 

Već u kolovozu 1579., kada tvrđava još nije bila opasana bedemima i 
bastionima, izdaju se prve potvrde za gradnju civilnih kuća plemićima 
Juraju Švaračkom i Bartolu Juričiću. Te dozvole nisu važne samo kao dokaz 
ranog naseljavanja u novu tvrđavu, nego i stoga što ona, do tada nazivana 
samo tvrđavom podno Dubovca, sada nosi ime Karlstadt po nadvojvodi 

Karlu. Iako su zimi dovršeni svi zemljani radovi, a u unutrašnjosti podignuti 
osnovni objekti, prva poplava radi veliku štetu, a čitava 1580. godina prolazi 
u nedaćama i biva manje-više graditeljski besplodna. Unatoč tome, već 
1581. car Rudolf na zahtjev nadvojvode Ferdinanda odobrava privilegije 
novom gradu-tvrđavi. Tom poveljom ne samo da priznaje prava vojnika i 
određuje ih primarnima, nego uvažava i civilno stanovništvo i jasno daje do 
znanja da se ne gradi obična vojna utvrda, nego grad, odnosno grad-utvrda. 
Iz obrambenih razloga izričito se zabranjuje izgradnja izvan tvrđave, ali car 
poveljom omogućava održavanje dva velika sajma godišnje - na blagdan 
svetog Karla 28. siječnja i na blagdan svete Margarete 13. srpnja - te manjeg 
tjednog sajma. To je prvo priznanje građanstva, kojeg su tada činile mahom 
zanatlije, i zametak građanskog Karlovca koji će sljedećih stoljeća razgraditi 
tvrđavu. 

Podiže se zvjedoliki šestorokutni grad ispravnog geometrijskog tlocrta, 
opasan bedemima i bastionima, te šančevima i glasijama, to jest brisanim 
prostorom. Grad u unutrašnjosti čine 24 gotovo jednaka bloka s velikim 
svečanim trgom u geometrijskom središtu na kojem su smještene vojarne 
i ostale javne zgrade. Na glavnom trgu nalazi se i crkva Presvetog Trojstva. 
Kada je 1692. izgorjela, na istom mjestu sagrađena je nova, a izgradnja 
je trajala puno stoljeće. Tada je građena i kula za uzmak branioca grada- 
tvrđave, koja je naknadno prenamijenjena u zvonik crkve Presvetog Trojstva. 

Tvrđava jest opasana bedemima, no desetljeća i stoljeće je prošlo u stalnom 
saniranju šteta. Martin Stier dolazi potom na čelo građevne komisije. On 
1660. godine obilazi sve utvrđene granice u Vojnoj krajini, a posebnu pažnju 
posvećuje Karlovcu te izrađuje sedam planova ili projekata. No, za ‘prvu 
ruku moglo se sanirati samo najozbiljnije kritične točke. Stanje je do kraja 
17. stoljeća ostajalo manje-više nepromijenjeno i nezadovoljavajuće, da bi 
1721. Karlovac posjetila građevna komisija koja ukratko zaključuje: “Čitava 
je tvrđava jedna velika breša”. Stava su da ju je lakše iznova graditi, nego 
popravljati. Iste se godine radi drugi izvještaj u kojem stoji kako je tvrđava 
toliko nespremna za obranu, da je se može zauzeti golom sabljom. Bedemi 
su ulegnuli, bastioni su niski... Tada najglasovitiji graditelj ratnih tvrđava 
Doxat de Demoret postavlja dvojbu: “Tvrđava ili grad?” Jedno i drugo, 
smatra, ne ide. Stoga je 1733. trasirana nova tvrđava, međutim već dvije 
godine kasnije od toga se odustaje i 1739. započinju radovi na uređenju 
karlovačke tvrđave po prijedlozima vojnog inženjera pukovnika Antuna 
Matije Weissa. Tada konačno započinje temeljita modernizacija. Radi se na 
učvršćivanju utvrde, a unaprijeđen je i higijenski život u gradu. Ojačan je i 
sustav obrane od poplava i grade se novi objekti. 

To je doba kada u Karlovcu jača trgovina, a Zvijezda postaje pretijesna 
građanstvu. Već 1584. Juraj Vignjević gradi prvu kuću izvan zidina i taj 
čin predstavlja zametak predgrađa koja će kasnije premašiti značaj tvrđave. 

Početkom 18. stoljeća mnoštvo je kuća u okolici. Oblikuje se i prvo pravo 
predgrađe - Židovska varoš uz Kupu, koja postaje trgovačko središte grada. 
Uz Kupu se grade tri pristaništa, a na Dubovcu se grade i skladišta. Gotovo 
da nije bilo obrtničkog proizvoda koji se u Karlovcu nije mogao nabaviti. 
Karlovac postaje pravi lučki grad, grad stalnih migracija, živahan i pun 
stranaca-putnika. 

Procvat karlovačkog građanstva nastupa nakon sklapanja mira u Sremskim 
Karlovcima između Habsburške Monarhije i Turskog Carstva, koji, unatoč 
tome što i dalje imaju neprijateljski odnos, počinju trgovati. Oslobađaju 
se srednje Podunavlje i Slavonija i neposredna opasnost od Turaka jenjava, 
pa i vojna utvrda počinje gubiti smisao. Oslobađanjem riječnih puteva, 
koji su najjeftiniji način kontinentalnog prijevoza robe, Karlovac postaje 
glavna tranzitna točka od južne Ugarske i Banata do sjevernog Jadrana. 
Time započinje zlatno doba grada. Trgovina je takva djelatnost koja je dijelu 
građanstva omogućila ostvarivanje visokih profita uz malo ulaganja. Posebni 
značaj za Karlovac imale su Temišvarska trgovačka kompanija i Nova 
banatska trgovačka kompanija koje su izvozile poljoprivredne i stočarske 
proizvode. Koliko je tu prometa bilo ilustrira podatak da se prelazeći preko 
plovila moglo prehodati kao mostom s jedne na drugu obalu Kupe. 

No, lako je doći do Karlovca Dunavom, Savom i Kupom, mada je i tu 
trebalo čekati visoke vodostaje da velike lađe mogu nastaviti put. Da bi se 
osigurao najpovoljniji prijevoz robe od Karlovca ka morskim lukama, Karlo 
IV 1727. nalaže izgradnju ceste do Bakra nazvane Karolina. No, iako je bila 
poboljšanje, bila je strma i zavojita, te neprohodna u većem dijelu godine, 
pa se 1770-ih godina gradi kraća cesta do Senja nazvana Jozefinom po 
Josipu II. No, tu je već problem što je zbog slavne senjske bure pristajanje 
brodova u luci bilo često ometano. Stoga se početkom 19. stoljeća počela 
graditi Lujzijana za Rijeku i završena je 1811. Važna je i cesta koja Karlovac 
spaja sa Zagrebom, te most preko Kupe. U to se doba u Karlovac doselio 
Josip Stiller, jedan od najplodnijih graditelja u karlovačkoj povijesti koji je 
vodio nadogradnju zvonika crkve Presvetog Trojstva i njezino proširenje, 
dogradnju Franjevačkog samostana, gradnju crkve svetog Nikole, obnovu i 
proširenje zgrade gradske uprave, gradnju Oružane... 

Karlovac je postao najbogatiji hrvatski grad koji plaća najviše poreza, a 
time dobiva i veći upravni značaj. Marija Terezija šestog prosinca 1763. 
godine daje Karlovcu pravo na magistrat, to jest vlastitu upravu, i status 
privilegiranog Vojnog komuniteta, a Ivan Gutterer postaje načelnik i prvi 
gradski sudac. Karlovac je 1777. izdvojen iz Vojne krajine i uključen u sastav 
Banske Hrvatske, a te iste godine gradu su pripojeni Gaza i Dubovac. Prvi 
statut dobio je 1778. godine, kada se održavaju i prvi izbori za gradsku vlast, 
na kojima je izabran Guttener. Slobodnim kraljevskim gradom proglašen 
je osmog listopada 1781. Karlovac samostalno određuje svoju sudbinu, što 

Slika 2. Miljokaz 



vraća većom uplatom poreza na osnovu ojačane ekonomije. Njegov značaj 
potvrđen je i kasnije kada postaje jednim od središta Austrijskog primorja. 

Karlovčani trguju naveliko dok francuski car Napokon osvaja Europu, da 
bi stigao i do naših krajeva. Uspostavljaju se Ilirske provincije, a Karlovac 
je sjedište Vojne, a potom i Građanske Hrvatske. Gradonačelnika Josipa 
Sporera bira izravno Napokon. No, kratkotrajna francuska vladavina nije 
ostavila mnogo neposrednih tragova, no jest posrednih. Francuzi nisu 
samo posadili platane u današnjoj Marmontovoj aleji, nego su u Karlovcu 
posijali i sjeme građanske, političke i nacionalne svijesti. Dio građanstva 
zanosi se idejama Francuske revolucije i teži zbacivanju feudalizma. Karlovac 
uskoro postaje ne samo jedno od najvažnijih središta, nego i ishodište 
Ilirskog pokreta, u čemu su intelektualni temelj dali Josip Šipuš svojim 
djelom Temelji žitne trgovine u kojem je podcrtao značaj narodnog jezika 
za gospodarski razvoj, te Maksimilijan Vrhovec, slavni zagrebački biskup, 
rođeni Karlovčanin, istraživač i promicatelj nacionalnog identiteta i kulture. 
U Karlovcu žive i djeluju Imbro Tkalac, Dragojla Jarnjević, Lukijan Mušicki, 
Ognjeslav Utješinović Oštrožinski, Ivan Trnski, Vjekoslav Karaš... Gradom 
su zavladali kružoci u kojima se pretresaju najvažnija pitanja onog vremena. 
U Karlovcu je Ljudevit Gaj osvijestio da je štokavsko narječje najprikladnije 
utemeljenje standardnog književnog jezika. Grof Janko Drašković u svojoj 
kuriji, klasicističkoj palači koju je izgradio u to doba značajan graditelj Bartol 
Felbinger, piše Disertaciju, najvažniji politički dokument Ilirskog pokreta. 

Ivan Mažuranić piše Smrt Smail-age Cengića , najvažniji književni spis ilirskog 
preporoda. Drugi u Hrvatskoj, odmah nakon Varaždina, Karlovac, tada već s 
epitetom “najrodoljubivijeg grada”, dobiva Ilirskog čitanja društvo, odnosno 
preteču današnje gradske knjižnice. Koliko je Karlovac bio napredan ukazuje 
i podatak da je iz njega dana inicijativa da se u Zagrebu izgradi narodno 
kazalište, današnji HNK, i prikupljena su prva sredstva za tu namjenu. U 
to doba djeluje i vrlo važna tiskara Ivana Nepomuka Prettnera koji izdaje i 
prve karlovačke novine Der Pilger. Karlovac je već 1804. dobio Glazbenu 
školu, koja je prvotno djelovala u prizemlju gradskog magistrata, da bi se 
kasnije selila. To je ujedno i najstarija glazbena škola u Hrvatskoj. Već 1847. 
godine gradski pronotar Dragojlo Kušlan sastavio je prvi zapisnik sjednice 
Gradskog vijeća na hrvatskom jeziku. 

No, nakon 1848. i sloma građanskih revolucija u Srednjoj Europi, te 
uvođenja Oktroiranog ustava i Bachovog apsolutizma, nastupa drugačije 
doba i u Karlovcu. Feudalna ili polufeudalna carevina tada više ne može 
ignorirati tok povijesti i sve više se okreće industrijalizaciji. Željeznička 
pruga Zagreb-Sisak otvara se 1861., a izgradnja pruge Zagreb-Karlovac- 
Rijeka završava 1873. Otvaranjem prvih željezničkih linija Karlovac gubi 
na trgovačkom značaju, jer se roba više ne prevozi rijekama i grad dolazi u 
krizu identiteta. ‘Zlatno doba grada tu završava, a otvara se doba radničkog 
Karlovca. No do njega mora proći niz godina stagnacije koja se lakše podnosi 
pričuvama preostalima iz plodnog ekonomskog razdoblja. 

Karlovac biva zapušten i u to doba mu građanstvo daje nov izgled 
obračunavajući se sa ostacima fortifikacije, posebno nakon razvojačenja 
Vojne krajine 1873. godine. Još 1860-ih sadi se kružno šetalište oko tvrđave, 
na brisanom prostoru koji je njezin vanjski dio, kako bi se ne samo osigurao 
lijep ambijent, nego i da se sačuva njen obris kao uspomena, jer je u javnosti 
uvelike postojala želja da se razgradi. Društvo za poljepšanje grada osnovano 
je 1879. godine s planom uređenja Velike promenade, danas Šetališta 
doktora Franje Tuđmana, pa je tako, primjerice, 1901. podignut spomenik 
Radoslavu Fopašiću autora Ivana Rendića, a prije toga, 1892., izgrađen je 
po projektu Gjure Carneluttija “Zorin dom”, to jest dom Pjevačkog društva 
“Zora”. Ta je zgrada danas sjedište Gradskog kazališta “Zorin dom”. Te 
godine zasađeno je 50 stabala uz šančeve te je uređen prostor između kuća 
i drvoreda. Razgradnja tvrđave dočekana je kao poljepšanje, jer je život 
uz njih bio nekvalitetan, šančevi su bile, piše Dušan Fopašić, bare pune 
komaraca i izvor zaraze, ali i odlagalište otpada. Iz njih se širio neugodan 
miris. Već početkom stoljeća prve bedeme ruši vojska. Uklanjaju se pokretni 
mostovi, lančanici i stražarnice na ulazima u tvrđavu, ruše se vrata, a bedemi 
i šančevi kultiviraju u parkove. No, bitan čimbenik u sporom toku tog 
procesa jest što u pregovorima s vojskom nije isposlovano da Grad postane 
vlasnik bedema i bastiona, nego su ugovorno ostali zaštićeni, iako vojsci 

Slika 3. Palača Drašković 



nisu uopće služili. Društveni konsenzus je ipak utvrdio micanje bedema i 
bastiona kao prioritet. 

Promjene u povijesnom gradskom tkivu tijekom 19. stoljeća vezane su za 
probijanje izlaza iz tvrđave prema predgrađu, za regulaciju ulica i blokova 
prema novom redu građenja koji je stupio na snagu 1858., te za požare 
nakon kojih su neki dijelovi grada ostali neizgrađeni do danas. 

Do sredine 19. stoljeća postojale su dvije ceste koje su grad spajale 
s predgrađem i zaleđem i to kroz Stara i Nova vrata. To građanskom i 
gospodarski razvijenom Karlovcu više nije bilo dovoljno. Posebno je 
nedostajala izravna veza unutrašnjeg grada i lučkog, trgovačkog predgrađa 
uz Kupu s velikim magazinima i trgovinama. Zbog nedostatka cestovne 
veze s predgrađem na sredini sjeverozapadnog bedema tvrđave otvoren je 
oko 1812. godine prvi prolaz iz tvrđave u nastavku današnje Radićeve ulice 
prema Kupi. Građani su otvor zvali Slijepa vrata, a prikazan je na planu 
grada iz 1815. i 1818. godine kao zemljani put koji kroz probijeni bedem 
vodi kroz jarak na glasiju i dalje prema riječkoj cesti i Kupi. 

Ubrzo je današnja Radićeva postala glavna trgovačka ulica u tvrđavi i uz 
nju su već do sredine stoljeća podignute nove kuće i uređena stara pročelja 
s elementima reprezentativnog klasicizma ili skromnijeg bidermajera. 
Među prvima su podignute dvije uglovnice na početku Radićeve ulice iz 
smjera predgrađa na adresi Radićeva 1 i Cesarčeva 5, čija su ulična pročelja 
oblikovala novi, naglašeni ulaz u grad. Dio jarka na trasi ‘slijepog puta 
1852. godine je zatrpan i na njoj je izgrađena cesta, odnosno produžena je 

Slika 4. Vojarna u šancu, ili, Vojarna “Ban Josip Jelačić” 



današnja Radićeva ulica koja vodi iz unutrašnjeg grada prema predgrađu. 
Zbog spoja na cestu prema Rijeci, prolaz je nazvan Riječka vrata. U tom 
su razdoblju sagrađene najistaknutije građanske i javne klasicističke palače 
-1828. palača grofa Janka Draškovića u Radićevoj 15, a 1848. godine zgrada 
srpsko-pravoslavne školske općine u današnjoj Samostanskoj ulici. 

U drugoj polovici 19. stoljeća unutar Zvijezde, na mjestima starijih 
srušenih, izgrađeno je nekoliko novih reprezentativnih kuća u važnijim 
dijelovima grada, čija su pročelja oblikovana dekorativnim detaljima 
ranog i zrelog historizma. Njihovi su investitori pripadnici bogatijeg sloja 
gospodarstvenika ili javna uprava. Ističu se kuće u Radićevoj, glavnoj 
trgovačkoj ulici u gradu, primjerice one na adresi Radićeva 12, 14 i 27, te 
uglovnica u Kukuljevićevoj 1 koja je naglašenom ugaonom zonom oblikovala 
novi ulaz u grad nakon rušenja Novih (Turskih) vrata. Radićeva ulica bila je 
žarište poslovnih i društvenih sadržaja u Zvijezdi od sredine 19. stoljeća pa 
do kraja 20. stoljeća. U njoj su otvorene poznate trgovine, knjižara “Reich” 
te dvije poznate kavane - “Secession”, kasnije “Aeroplan”, i Velika kavana 
na početku dvostrukog niza između Velike promenade i Zrinskog trga. Na 
nogostupu koji je povezivao Veliku kavanu i Bergerovu kuću izvedena je 
1892. godine prva asfaltirana površina u gradu. 

U Redu građenja najznačajnije promjene odnose se na oblikovanje uličnih 
pročelja. Nove kuće moraju se graditi uz ravnu regulacionu liniju, glavnim 
pročeljem prema ulici, moraju biti naslonjene jedna na drugu povezanih 

pročelja, a uglovi moraju biti odrezani. Prema tim propisima nova izgradnja 
formirala je povezana ulična platna, visina kuća morala je biti barem jedan 
kat, a svaki vlasnik bio je dužan ispred svoje kuće postaviti i održavati 
pločnik. Izgradnja po tim uvjetima izvođena je u Karlovcu već u prvoj 
polovini 19. stoljeća, najviše je ima u predgrađu dok je unutar Zvijezde 
najbolje zastupljena u blokovima uz Radićevu ulicu te uz središnji gradski 
«g- 

Krajem 19. i početkom 20. stoljeća preoblikovan je ulaz u Radićevu ulicu 
s južne strane nakon što je južno od Zvijezde sagrađena nova Dječačka škola 
i planirana gradnja naselja vila. 

Industrija razvija i širi grad, te stvara nove graditeljske i prostorno-planske 
potrebe. Grad spaja 1. siječnja 1903. godine Baniju i Svarču s Rakovcem, 
1908. uvodi električnu energiju, a u međuvremenu izrađuje prvi urbanistički 
plan, koji se tada naziva “regulatorna osnova”. Donesen je 1905. Stupa na 
snagu godinu kasnije i u njemu je vidljivo da se s tvrđavom više ne računa, 
pa se čak planira zatrpavanje šanca i uređenje parkirališta na njegovu mjestu. 
Ipak, zacrtano u tom planu bilo je preskupo ostvariti, pa je ostao ‘mrtvo 
slovo’. Tek 1921. godine gradonačelnik Božo Vinković odgovara na već 
odavno izraženu potrebu za time i izdaje nalog da se pripremi natječaj za 
izradu nove regulatorne osnove. Od pristiglih radova, među kojima niti jedan 
nije dobio prvu nagradu, sastavljen je plan koji je usvojen 1925. Temeljem 
njega započelo je zatrpavanje šančeva, koji se uređuju u park, te uklanjanje 
ili snižavanje bastiona i bedema. No, oni su još neko vrijeme opstali, jer ne 
samo da i dalje s vojskom nisu riješena imovinska pitanja, nego je njihova 
razgradnja jednostavno bila preskupa, a broj građana koji su to mogli učiniti 
bio je nedovoljan. Naime, već otprije su neke tvrtke i pojedinci odlazili po 
zemlju na tvrđavu. No, ipak su provedene nove izgradnje koje su zamijenile 
bedeme, kao što je probijanje današnje Ulice kralja Tomislava. 

Na osnovu tog urbanističkog plana Karlovac se prostorno razvija i do 
Drugog svjetskog rata i u poraću. Sjeverozapadni dio utvrde se u potpunosti 
uklanja i na tom se mjestu podiže blok kuća. Zgrada Karlovačke banke 
izgrađena je 1939. godine, isto kao i Industrijska, danas Tehnička škola. 
Susjedna zgrada Pošte dovršena je 1946., godinu dana nakon završetka 
Drugog svjetskog rata koji je Karlovcu donio stagnaciju, okupaciju, zločine 
i ostale ratne strahote. Ranije je napravljena u šancu crpna stanica na Gazi. 

Industrija se nastavlja razvijati, a u grad pristiže sve veći broj migranata. 
Sve to stvara potrebu da se konačno usvoji novi prostorni plan, što je 
učinjeno 1964. godine. Taj plan Karlovac dijeli na tri rajona - Kupa, Švarča 
i Gaza - dakle ne i Zvijezda. Štoviše, zamišljen je novi gradski centar preko 
željezničke pruge. Grade se nove četvrti i zbog toga se dodatno zanemaruje 
Zvijezda koja se depopularizira i u kojoj ostaje uglavnom staro i siromašno 
stanovništvo koje nije imalo mogućnosti za samostalna ulaganja u svoje 

Slika 5. Kružno šetalište, “Crna promenada” 



domove. I tržnica je 1971. preseljena u Novi Centar, a stari centar je opustio, 
mada je različitim manifestacijama, prije svega Danima piva, donekle, bar 
nakratko, vraćan ‘među žive’ i iako je i dalje upravno i djelomično kulturno 
središte Karlovca. Iz tog razloga se i dalje govori o centru, unatoč tome što 
se, pogledom na kartu, vidi da se geografski nalazi na rubu užeg gradskog 
područja. 

Neposredno nakon završetka Drugog svjetskog rata provodi se 
rekonstrukcija Gundulićeve ulice, da bi se pospješio promet između Zagreba 
i Rij eke . Tada se zatrpava šanac, čime su nastala dva nova parka - uz Ulicu Ivana 
Gorana Kovačića i uz Ulicu Matice hrvatske. Tada reagira Konzervatorski 
zavod u Zagrebu i uspijeva Gradu nametnuti pravilnik o očuvanju baštine, s 
obzirom da je već i 1936. tvrđava proglašena spomenikom kulture. Unatoč 
tome na Šestom bastionu, uz Veliku promenadu, tada nazvanu Perivojem 
slobode, drugi dio šanca ponovno se pretvara u park u koji se smješta 
Spomenik palim borcima i žrtvama fašističkog terora autora Vanje Radauša 
i Drage Iblera, što je ponovno uznemirilo konzervatore. Tih godina je 
uklonjen i bedem u nekadašnjoj Bedemskoj, a sada Ulici Ivana Kukuljevića 
Sakcinskog i uređen je park na Ruskom putu. Nekako u isto vrijeme uredio 
se park na šancu Petog bastiona, koji je sadržavao dječje igralište i poligon za 
učenje prometne kulture. U nastavku 1950. godine izgrađeno je košarkaško 

Slike 6, 7, 8. Zapuštena pročelja 



20 





KRATKA POVIJEST ZVIJEZDE 



igralište. Karlovčani su desetljećima kasnije, sredinom 1985., još jednom 
intervenirali u šanac izgradnjom kolektora u njegovom istočnom dijelu. 

Od tada malo je što mijenjano. Zvijezda i njezina obnova postaju 
višedesetljetni interes Karlovčana, a njezino stanje izvor trajnog 
nezadovoljstva. Nakon što se grad oslobodio tvrđave i porazio ju, pokušava 
pronaći način da prostor koji ju je činio u potpunosti integrira i revitalizira. 
Dvije su sukobljene koncepcije s tim u vezi. Jedna se zalaže za vraćanje čitavog 
oblika tvrđave obnovom bedema, šančeva i zaštitom kulturnog krajolika, 
zelenog pojasa uz Koranu. Zagovornici takvog rješenja smatraju da je novo 
vrednovanje “najvrednije karlovačke baštine” potrebno i zbog turizma i da 
svu izgradnju koja je zamijenila šančeve i bedeme treba postepeno uklanjati 
odnosno micati onda kada će održavanje tih objekata postajati neisplativo, 
kako bi se obnovila fortifikacija i ta baština potom upisala na listu zaštićene 
kulturne baštine UNESCO-a. Druga, službena koncepcija Grada, također 
se zalaže za uvrštavanje na UNESCO-vu listu, ali “vraćanjem života” u 
Zvijezdu, a ne obnovom njezinog punog obrisa rekonstrukcijom utvrde i 
“stvaranjem muzeja”. Sukob dvaju pristupa najjasnije je izražen prilikom 
rekonstrukcije historicističke vojarne Ban Josip Jelačić, koja je krajem 19. 
stoljeća izgrađena u šancu, i njene prenamjene u studentski dom, u što 
ulaže Studentski centar Karlovac, tvrtka Veleučilišta. Pobornici obnove 
šanaca i bedema smatraju da se time konzervira “zagađenje građenjem” i 
onemogućuje obnova obrisa tvrđave na tom prostoru, te da se čitav karnpus 
može jeftinije izgraditi na Gazi 300 metara dalje. No, prevladavajući je stav, 
i služben, da je rekonstrukcija i prenamjena vojarne dobar projekt koji će 
oživjeti Zvijezdu i u njoj zadržati studente. 

Slike 9 i 10. Bedem 

Kakvo je stanje danas? 



N eki bi rekli vrlo loše. No kakva je zapravo situacija u Zvijezdi? 

Svjedoci smo nekoliko obnova od kojih se trenutno najviše 
ističe obnova nekadašnje vojarne “Ban Josip Jelačić” koja će biti 
pretvorena u studentski dom. Također, tu se nalazi i zgrada MUZA - 
Mala urbana zajednica - u kojoj su se smjestile udruge koje svakodnevnim 
aktivnostima doprinose razvoju lokalne zajednice ali i čitavog društva. Ako 
tu-i-tamo zalutate u uličice unutar Zvijezde, možete vidjeti i uređene kuće, 
koje stoje do onih u potpunom raspadanju. Izlazeći iz tih uličica, dolazite 
na glavni trg koji je okružen bivšim vojnim zgradama u poprilično lošem 
stanju. Najviše se ističu crkva Presvetog Trojstva s Franjevačkim samostanom 
te crkva svetog Nikole. Malo iza ugla nalazi se Radićeva. Prolazeći tom 
ulicom možemo vidjeti par novih kafića, knjižnicu i čitaonicu za djecu, 
Trgovačko-ugostiteljsku školu, pa opet malo ruševina i tako sve do kraja. 
Zapravo, prolazeći kroz Zvijezdu, svjedočimo sukobu starog i novog. No 
tko je odgovoran za stanje u Zvijezdi? Neki kažu Grad, neki kažu privatni 
vlasnici. A građani, imaju li i oni odgovornost u svemu? 



Što kaže urbanistički plan? 

Ključni dokumenti za obnovu Zvijezde zasigurno su Urbanistički 
plan uređenja i Plan upravljanja kulturno-povijesnom cjelinom. Iako je 
urbanistički plan uređenja zanimljiv većinom samo struci, važan je ‘alat’ za 
obnovu Zvijezde, a njegova je izrada dugotrajan proces. 

Obaveza izrade Urbanističkog plana uređenja Zvijezde utvrđena je 
Generalnim urbanističkim planom Karlovca. On ima zadaću utvrditi 
odnose namjena i uvjete uređenja prostora za te namjene na temelju analize 
sadašnjeg stanja, povijesnog razvoja i projekcije budućeg, uz osnovnu 
pretpostavku da jezgra treba i dalje zadržati višenamjenski karakter. 

Njegov obuhvat od 34 hektara čini prostor unutar vanjskog dijela 
obrambenog sustava (glasija i šančevi), koji su vremenom transformirani 
u zelene površine te izgrađeni okoliš, 205 zgrada smještenih u pravilnim 
blokovima koje omeđuju ulice i trgovi. Većina zgrada unutar Zvijezde je 
dotrajala. Ukupno osam zgrada je iz 16. i 17. stoljeća, 90 iz 18. stoljeća, a 
ukupno 50 je izrazite vrijednosti. Ono što je zajedničko većini građana jest 
stav da je i dalje nužno zadržati kontinuitet života u Zvijezdi, no potrebno je 

Prikaz 1. Analiza građevnog fonda 
Zvijezde prema funkcijama 



voditi računa i o tome koji su zahvati dozvoljeni, a da se ne naruše svojstva 
kulturnog dobra što podrazumijeva očuvanje povijesnog stanja najvrednijih 
povijesnih elemenata i to: dijelova obrambenog sustava; povijesne parcelacije; 
kontinuiteta uličnih poteza, trgova, perivoja i predvrtova; mrežu ulica; 
tlocrtne gabarite blokova; cjelovitost povijesnih građevina; visinu gradnje i 
drugo. Na ovom prostoru svi zahvati uvjetovani su prethodnim arheološkim 
i konzervatorskim istraživanjima. 

Što se tiče prometa unutar Zvijezde, postoje različita mišljenja koja su 
građani već nekoliko puta iznijeli. Međutim, ova tema je posebno osjetljiva 
te zahtjeva sveobuhvatne analize. 

Urbanistički plan uređenja predstavlja nužni okvir koji će dati potrebne 
parametre za gradnju i uređenje te omogućiti realizaciju planiranih zahvata. 
Ono sa čime se većina slaže, a primjeri dobre prakse pokazuju, jest da su 
prostori povijesnih središta zahvalan okvir za smještaj raznih kulturnih, 
upravnih i društvenih funkcija. 

Generalni urbanistički plan posebno naglašava kako urbanističkim 
planom uređenja treba: 

Crkva - 5% 




Prikaz 2. Stoje čije unutar Zvijezde ? 

Prikaz 3. Broj građevina u odnosu na baštinsku vrijednost 

Tip građevine / 
prostora 



Stambena 
Poslovna 
Javna 
Sakralna 
Bez namjene 



Prikazi 4 i 5 -Veličina prostora u odnosu na 
namjenu (lijevo) i broj građevina u odnosu na 
namjenu (desno) 



- afirmirati Zvijezdu kao centar grada s povijesnim urbanim vrijednostima, 

- osigurati obnovu Zvijezde (urbanističku, arhitektonsku, demografsku, 
kulturnu, prometnu i slično) te omogućiti povratak stanovništva i 
uvođenje aktivnosti koje neće ugrožavati kulturna dobra, nego ih 
unapređivati na suvremen i aktivan način, 

- utvrditi sustav postojećih i planiranih šetnica te ih povezati s okolnim 
gradskim prostorima i važnim gradskim ambijentima, 

- posebnu pažnju posvetiti rekonstrukciji bedema i šančeva Zvijezde, 
uređenju Trga bana J. Jelačića i gradnji centralne garaže ispod 
njega, popunjavanju i dovršavanju povijesnih blokova Zvijezde i 
interpolacijama u povijesnim blokovima Zvijezde. 

Prostor unutar obuhvata Urbanističkog plana uređenja Zvijezde treba 
planirati kao prostor mješovite, stambeno-javne namjene od iznimnog 
značaja za širi prostor grada koji u planskim dokumentima ima status 
gradskog projekta, što podrazumijeva urbanistički i arhitektonski vrsna 
rješenja. Unutar mješovite namjene predviđa se gradnja stambenih zgrada; 

javnih i društvenih, poslovnih, ugostiteljsko-turističkih te drugih građevina 
koje nadopunjuju njihovu djelatnost; potrebne infrastrukture te perivoja, 
šetališta i dječjih igrališta. 

Dijelovi obrambenog sustava Zvijezde (šančevi, dijelovi utvrde, glacis) 
zadržavaju svoju namjenu perivojnih i pejzažnih površina koje i danas 
vidljivo oslikavaju šesterokraku zvijezdu povijesnoga grada. 

Urbanističkim planom uređenja bit će definirani uvjeti gradnje novih 
građevina, zamjenskih građevina i rekonstrukcije postojećih građevina koje 
su pojedinačna kulturna dobra i/ili se nalaze na površini koja je kulturno 
dobro. 

Dok se ne izradi Urbanistički plan uređenja Zvijezde, zahvati se odobravaju 
temeljem odredbi Generalnog urbanističkog plana Karlovca i uz posebne 
uvjete koje utvrđuje tijelo nadležno za zaštitu kulturnih dobara - Ministarstvo 
kulture, Konzervatorski odjel u Karlovcu. Bitno je naglasiti da posebni uvjeti 
mogu odstupiti od ostalih uvjeta utvrđenih Generalnim urbanističkim 
planom. 

Urbanistički plan uređenja multidisciplinarni je dokument pa se njegova 
izrada odvija istovremeno sa stručnim podlogama za pojedina tematska 
područja: 

- graditeljsko obilježje s konzervatorskom dokumentacijom, 

- prometno obilježje, 

- demografsko sociološko obilježje, 

- hortikulturalno obilježje, 

- ekonomsko obilježje. 

Predviđeno je da u izradi plana sudjeluje veliki broj dionika, kako na 
stručnoj, tako i na općoj razini. Temeljem ovlaštenja danih Zakonima i 
propisima, u postupku izrade urbanističkog plana uređenja sudjeluju tijela 
i osobe određene posebnim propisima. Javnost će sudjelovati kroz postupak 
javne rasprave predviđen Zakonom o prostornom uređenju i gradnji. 
Prilikom javnog uvida u prijedlog plana, a zbog izuzetnog značaja prostora 
Zvijezde i potrebnog multidisciplinarnog pristupa njegovoj izradi, planira se 
i dodatno sudjelovanje javnosti putem Povjerenstva za praćenje izrade UPU, 
te tematskih sastanaka, radionica i rasprava. 

Nekretnine u vlasništvu Grada Karlovca 

Hotel Central sagrađen je 1894. godine na uglu današnje Haulikove 
i Samostanske ulice, na mjestu starijeg hotela i svratišta “K sidru”, a 
sagradio ga je poznati ugostitelj Ljudevit Schroif. Prilikom gradnje novog 
hotela dijelovi starog svratišta su srušeni, a neki su sačuvani. Djelomično 
je sačuvano prizemno krilo iz prve polovine 19. stoljeća, u današnjoj 
Haulikovoj ulici, koje je tada prošireno i na susjednu stariju kuću u nizu iste 
ulice, iza začelja kuće u Radićevoj 21. Novi je hotel dobio četiri nejednaka 
krila, dva ulična i dva dvorišna, koja zajedno s dvorišnim objektom kuće 
u Radićevoj 17 zatvaraju unutrašnje dvorište. Novo, reprezentativno 
dvokatno krilo s ulaznim dijelom i kavanom orijentirano je sjeveroistočno 
prema Samostanskoj ulici. Hotel je nastavio uglednu ugostiteljsku tradiciju 
na tom mjestu, a novi vlasnici su je nastojali i poboljšati reprezentativnim 
prostorima i novim sadržajima. Osim hotelskog smještaja u zgradi je 
uređena i velika dvorana u kojoj su se održavali razni kulturni i društveni 
sadržaji za građanstvo, zabave, plesovi i razni skupovi. Od 1905. godine 
u dvorani je bilo smješteno Društvo građanske čitaonice, a od 1908. prvi 
stalni kinematograf “Royal American”. Hotel Central bio je u hotelskoj 
funkciji do 1985. godine, sa stražnje strane u prizemlju radila je kavana, dok 
su na katu bili uredski prostori. U građevinskom smislu hotel je stradao u 
Domovinskom ratu i danas je zatvoren. 

Zbog lošeg stanja potrebni su zahvati sanacije kako konstruktivnih sklopova 
tako i rekonstrukcije i restitucije dotrajalih ili nedostajućih elemenata. 

Oružana je izgrađena 1788. godine u klasičnom baroknom stilu, a 
sagradio ju je Car Jozef II. Prema zapisima iz 1925. godine, vojarna se zvala 
“Jelačić”. Proteže se na ukupno 1630,39 četvornih metara. 

Nova palača Oružane imala je najvažniju ulogu u novom baroknom 
oblikovanju trga jer je svojim korpusom potpuno zatvorila njegovu 
sjeveroistočnu stranu, a oblikovana je zrcalno u odnosu na sakralni sklop 
Franjevačkog samostana i crkve. Dovršena je 1788., a nakon toga podignut 
je 1786. drugi kat Franjevačkog samostana i sagrađena crkva svetog Nikole. 

Oružana se nalazi u bloku na sjeveroistočnoj strani glavnog Trga bana 
Josipa Jelačića. Jedan je od najvažnijih blokova bivše fortifikacije. U bloku 
se nalaze samo dvije parcele. Veći dio zauzima parcela na kojoj je zgrada 
bivše Oružane. Sve građevine u bloku su napuštene, dok se u neizgrađenom 
dijelu nalazi improvizirano neasfaltirano i neuređeno parkiralište. Zgrada 
bivše Oružane od nekad četverokrilne, danas trokrilne palače, najdužim 
krilom orijentirana je na Trg bana Josipa Jelačića, a preostala dva krila na 
Karasovu ulicu i Ulicu Frana Krste Frankopana. Unutrašnjost bloka danas 
je neuređeni parkirališni prostor. 

U prostorima Oružane uglavnom je boravila IV armijska oblast. Vojarna 

je u originalu imala troja vrata koja su se nalazila na pročelju. Prema nekim 
podacima, dvoja su zazidana negdje između 1914. do 1918. godine. Na 
temelju nekih starih podataka, nakon ukidanja Vojne krajine i dolaskom 
civilne uprave sve oružje je izneseno i preseljeno u Graz. Na inicijativu Grada 
2005. godine izrađen je projekt koji je predviđao gradnju 42 stana te 17 
poslovnih prostora u prizemlju zgrade, ali do danas nije zaživio. Vojarna je 
napuštena proteklih deset godina te joj je potrebna iscrpna obnova. Zgrada 
je povezana s gradskom infrastrukturom. 



Ostale važne građevine 

Spomenimo da Veleučilište Karlovac djeluje u zgradi Generalije, koja je 
stara koliko i tvrđava i tu je bila smještena uprava grada-utvrde, a kasnije 
zapovjedništva i Kadetske škole. S Prvim svjetskim ratom bivaprenamijenjena 
u bolnicu Crvenog križa. Zatim je u nju ponovno ušla civilna administracija, 
a nakon Drugog svjetskog rata ponovno vojska i Generalija postaje vojarna 
“Ivo Lola Ribar”. Sve do 2004. godine je imala vojnu namjenu, a danas je u 
vlasništvu karlovačke visokoškolske ustanove. 

Velika vojarna je napuštena dvokatna i četvorokrilna barokna palača u 
vlasništvu Karlovačke banke na Trgu bana Josipa Jelačića. Ranije je zvana 
Pješačka ili Garnizonska vojarna. 

Spomenimo i kuću Strzalkowski, danas kuća obitelji Bašović, koja je na 
adresi Banjavčićeva 14, pošto je struka smatra najljepšom kućom u Zvijezdi. 
Izgrađena je krajem 18. stoljeća, a vjerojatno ju je također projektirao Stiller. 

Objekt 


Hotel Central 


Vojarna / Oružana 


Sagrađen 


1894. 


1788. 


Adresa 


Haulikova 7 


Trg bana Jelačića 5 


Potencijalni korisnici 


ugostiteljstvo, 
stanovanje, uslužna 
djelatnost, trgovina 


ugostiteljstvo, stambeni 
prostor, trgovine, 
poslovni prostor 




Postojeća 

dokumentacija objekta 


evaluacija nekretnine u 
studenome 2006. 


Konceptualni dizajn 
dovršen, građevinske 
dozvole (djelomično) 


Površina 


m 2 


sq. ft 


m 2 


sq. ft 


Zemljišna parcela 


798 


8590 


3.410 


36,737 


Prizemlje 


798 


8590 


800 


8.610 


Ukupna površina 
podova 


1,615 


17,384 


3.300 


35,478 


Bilješka 


Očuvana povijesna 
zgrada s kulturnim 
značenjem 


Očuvana povijesna 
zgrada s kulturnim 
značenjem 




Vlasništvo 


Grad Karlovac i Central 
d.o.o. (prodaja?) 


Grad Karlovac 



Tablica 1 . Osobne karte Hotela Central i 
Vojarne ( Oružane) 

Što kažu konzervatori? 



Ovaj je prilog minimalno skraćen i uređen dopis 
Branke Seiter, pročelnice Konzervatorskog odjela 
u Karlovcu, koji smo dobili nakon što smo zatražili 
razgovor za potrebe izrade ove publikacije. 



Koja je uloga konzervatora? 

Sukladno Zakonu o zaštiti i očuvanju kulturnih dobara, 
Uredbi o unutarnjem ustrojstvu Ministarstva kulture 
te Strateškom planu Ministarstva kulture 2012.- 
2014. godine u Konzervatorskom odjelu u Karlovcu 
obavljaju se stručni i upravni poslovi koji se odnose na 
istraživanje, proučavanje, praćenje stanja, evidentiranje, 
dokumentiranje i promicanje kulturnih dobara, primjenu 
odgovarajućih metoda i mjera zaštite kulturnih dobara, 
pružanje stručne pomoći vlasnicima i ovlaštenicima 
prava na kulturnim dobrima, utvrđivanje posebnih 
uvjeta građenja, utvrđivanje uvjeta korištenja, namjene i 
upravljanja kulturnim dobrima, utvrđivanje režima zaštite, 
organiziranje i izvođenje zaštitnih radova na kulturnim 
dobrima, vođenje prvostupanjskog upravnog postupka. 
Nadalje obavlja se i stručni nadzor, provođenje kontrole 
prometa, uvoza i izvoza kulturnih dobara, osiguravanje 
djelovanja jedinstvene informacijsko-dokumentacijske 
službe uz suradnju s drugim tijelima jedinica lokalne i 
područne (regionalne) samouprave te pravnim i fizičkim 
osobama u cilju poticanja i promicanja zaštite kulturne 
baštine. 



Kako konzervatori gledaju na Zvijezdu kao prostor i 
problem? 

Karlovačka Zvijezda s prepoznatom ortogonalnom 
strukturom komunikacija, ostacima fortifikacije, još 
uvijek prisutnom tipološkom gradnjom stambenih kuća 
povijesnih razdoblja unutar zadanih blokova, centralnim 
trgom omeđenim vojnim i sakralnim građevinama, 
predstavlja prepoznate ostatke fortifikacijske i 

Slike 11 i 12. Uređena pročelja 

građevinske posebnosti, unatoč promjenama u 
oblikovanju prostora uvjetovanog ekonomskim 
potrebama tijekom 18. i 19. stoljeća te djelomično 
realiziranim regulatornim osnovama početkom 20. 
stoljeća. 

Uzroci odumiranja povijesnog centra počinju od 1960-ih 
godina kada se prostorno-planskim mjerama trgovački, 
upravni i kulturni sadržaji premještaju u jugoistočni 
dio grada. Pokušaj spašavanja povijesnog centra od 
daljnjeg propadanja građevinskog fonda pokušali su 
pronaći stručnjaci Instituta za povijest umjetnosti kao 
nositelji multidisciplinarnih studija obnove Zvijezde 
sa zaključkom o aktivnom pristupu obnovi povijesnih 
građevina i urbanih struktura, pod nadzorom stručnjaka 
konzervatora, a Karlovac postaje pilot projekt obnove 
povijesnih središta u okviru zemalja Alpe-Jadran. U 
onovremenom socijalističkom sistemu po prvi put su 
se predlagali sadržaji koji će odgovarati samoodrživom 
uređenju građevina, u suradnji s Gradom predlagale 
su se zakonske mjere očuvanja i rekonstrukcije 
izvornih struktura i oblikovanja građevina, ali i mjere 
koje će pomoći u oživljavanju povijesnog centra, 
iniciralo se osnivanje novčanog fonda za beskamatno 
kreditiranje građana koji ulažu u obnovu kuća sukladno 
propozicijama zaštite, predlagalo se uklanjanje sadržaja 
koji ne odgovaraju životu u povijesnim centrima (vojska, 
industrija!). Iniciralo se osnivanje tijela - Odbora za 
revitalizaciju - sastavljenih od predstavnika strukovnih 
organizacija sa ciljem praćenja programa rada i strukovne 
pomoći u operativi. Kako je u Domovinskom ratu 
stradalo ili uništeno preko stotinu građevina (u zaštićenoj 
zoni Zvijezdi), a od nadležnih ministarstava izostala 
je materijalna pomoć dostatna za njihovu sustavnu 
zaštitu, ratne štete vidljive su i danas na pročeljima i 
parternoj zoni. Do 2000. izvodile su se hitne intervencije 
zaštite, dovršena obnova "Zorin doma'' i zgrade gradske 
uprave, a po predaji vojnih građevina (Radićeva 8 i 
10) u vlasništvo Grada, uređenje prostor za potrebe 
Trgovačko-ugostiteljske škole. Prva strateška odrednica 
razvoja Grada donijeta je 2003. godine s pravcima 
razvoja Karlovca kao industrijsko-obrtničkog središta, 
turističko-rekreativnog i veleučilišnog središta, a od 15 
zadanih ciljeva obnove vezane za Zvijezdu, do danas ih je 
realizirano sedam. 

U posljednjih dvadesetak godina, a osobito nakon 
Domovinskog rata, Grad Karlovac i karlovačka Zvijezda, 
osim što vode obnovu ratom uništenih građevina, susreću 



33 



PARTNERSTVO ZA ZVIJEZDU 



se sa velikim promjenama u strukturi stanovništva 
kojeje pretežito staračko. Riječ je u velikoj mjeri o 
socijalnim slučajevima i doseljenicima iz ruralnih 
područja. To se očituje u smanjenom interesu za zaštitu 
i očuvanje kulturne baštine. Određeni blokovi odraz su 
teškog socijalnog statusa stanovništva, ali i neriješenih 
imovinsko-pravnih odnosa koji onemogućavaju inicijative 
bilo koje vrste. 

Unatoč tome, posljednjih godina vidljivi su pomaci zbog 
provođenja spomeničke rente, kojom Grad sufinancira 
obnovu kulturne baštine. Obnovljene su pojedinačne 
građevine, pa čak i ulični potezi, ali i dalje velikom dijelu 
stambenog građevinskog fonda prijeti propadanje 
zbog socijalnog stanja, neznanja i nezainteresiranosti 
suvlasnika. Nužnost revitalizacije Zvijezde od najvećeg 
je značaja za Karlovac. Sadašnje stanje graditeljskog 
fonda izrazito je ugroženo kroz više aspekata koji su 
u međuovisnosti i kojeje potrebno interdisciplinarno 
utvrditi prema najvišim kriterijima struke. 

Povijest grada, smisao njegova nastanka baš na ovom 
prostoru, te kontinuitet njegove opstojnosti i vitalnosti, 
kao i urbanističko i arhitektonsko oblikovanje, počivaju 
u velikoj mjeri na njegovoj vojnoj i obrambenoj funkciji. 
Danas vojna funkcija grada gotovo potpuno izlazi iz 
gabarita gradskog tkiva, međutim, nužno je očuvati 
određeni oblik njihove prisutnosti u prostoru kroz 
revitalizaciju i prenamjenu vojnih građevina u povijesnom 
tkivu grada kao što su Oružana i Velika vojarna, 
Garnizonska vojarna u Ulici Pavleka Miškine, Bosanski 
magazin. 



Koja je strategija? 

Sa urbanističkog stajališta građevinski fond karlovačke 
Zvijezde nije nepoznanica. Urbanistička matrica je 
poznata i definirana, za uklonjene građevine propisuju 
se posebni uvjeti građenja temeljem izrađenih snimki 
postojećeg stanja, za manji broj interpolacija određeno je 
provođenje natječaja na temelju konzervatorskih studija. 
Stoga je prioritetan zadatak u prijedlogu strategije za 
karlovačku Zvijezdu revitalizacija prostora. Uz sustavno 
rješavanje socijalnih slučajeva i vlasničkih problema, 
te izradu potrebne prostorno-planske dokumentacije, 
gradska upravna tijela moraju donijeti odluke o namjeni i 
trajnim korisnicima značajnijih građevina unutar Zvijezde, 
a koje su dijelom u vlasništvu grada i RH. Donesene 

Slika 13. Zgrada Veleučilišta 



odluke moraju biti rezultat mjerljivih, ostvarivih, realnih i 
vremenski ograničenih ciljeva. 

Realna je i višegodišnja potreba gradskih, županijskih 
i državnih tijela - ureda, agencija, inspekcija, udruga, 
pa i Konzervatorskog odjela u Karlovcu - za vlastitim 
poslovnim prostorom. Grupiranje upravnog aparata u 
jednoj zgradi (Oružana ili Velika vojarna) ne samo što bi 
osiguralo sveobuhvatnu obnovu pojedinačnog kulturnog 
dobra, nego bi dnevna migracija zaposlenih i korisnika 
osigurala povratak stanovnika u samo središte, oživjela 
središnji gradski trg i sigurno potakla privatnu inicijativu 

0 kojoj ovisi značajnija građevinska obnova stambenih 
građevina unutar zvijezde. Ovakvom prijedlogu pogoduje 

1 činjenica daje za uređenje glavnog gradskog trga 
izrađena konzervatorska studija i proveden natječaj za 
idejno rješenje uređenja i gradnju podzemne garaže. 
Osim toga, prioritetna je sustavna realizacija postojećih 
projekata uređenja javnih gradskih prostora, pri tome 
prvenstveno Ulice Stjepana Radića i Trga bana Josipa 
Jelačića, jer će se time podići vrijednost graditeljske 
strukture i nametnuti održivo korištenje kulturne baštine. 

Pitanje gradskih bedema sastavni je dio problematike 
karlovačke Zvijezde, ali ne prioritetan. Ukoliko 
financijska sredstva to omoguće, obnova, rekonstrukcija 
i prezentacija bedema paralelno s rekonstrukcijom, 
prezentacijom i revitalizacijom građevinskog fonda same 
Zvijezde najpoželjniji je scenarij. 

Pojedinačno zaštićena kulturna dobra izvan Zvijezde, 
odnosno na potezu Zrinskog trga i Šetališta doktora 
Franje Tuđmana također su žrtve rascjepkane vlasničke 
strukture i lošeg socijalnog statusa stanovnika. Obnova 
tog vrijednog građevinskog fonda koji u velikom broju 
slučajeva uključuje bogatu opremu interijera, očigledno 
je uvjetovana drastičnim rješavanjem vlasničkih odnosa i 
propisivanjem zakonskih odredbi o obvezama održavanja 
kulturnih dobara. 



Što je ključno? 

Ključno za realizaciju strategije karlovačke Zvijezde je: 

1. IZRADITI URBANISTIČKI PLAN UREĐENJA 
ZVIJEZDE - UPU (obuhvat definiran važećim GUP-om 
i urbanističkom strategijom Grada Karlovca. UPU je 
trenutačno u izradi.) 

Strategija programa pripreme i izrade bazira se na: 

- katastarsko-topografskoj podlozi s ucrtanim 
relevantnim povijesnim podacima s karte iz 1818. 
godine koja je digitalizirana i povezivana s današnjim 
državnim koordinatnim sustavom, te usklađena 

s postojećim službenim visinskim sustavom u 
Republici Hrvatskoj, 

- dosadašnjim arheološkim istraživanjima čiji nalazi 
moraju biti sastavni dio gore navedene katastarsko- 
geodetske podloge, 

-analizama i digitaliziranim relevantnim podacima 
postojećih urbanističkih planova Zvijezde, 

- podacima o postojećoj mreži infrastrukture te 
njihovim strategijama razvoja, 

- stručnim podlogama koje će svaka iz svog 
djelokruga nadležnosti analizirati postojeće stanje 
Zvijezde i dati prijedloge svojih strategija, sustava 
mjera zaštite, odnosno smjernice za planiranje 
(konzervatorska podloga, demografsko-sociološka 
studija, hortikulturna studija, ekonomska studija, 
prometna studija). 

Sam prijedlog Urbanističkog plana uređenja Zvijezde 
nakon provedene javne nabave od strane Grada Karlovca 
kao investitora izrađuje Urbanistički zavod Grada Zagreba 
d.o.o. iz Zagreba, Ulica braće Domany 4, dok Studiju 
graditeljskih obilježja s konzervatorskom dokumentacijom 
izrađuje tvrtka APE d.o.o. iz Zagreba, Ozaljska 61, i njeni 
suradnici. 

Sukladno Odluci Grada Karlovca o izradi UPU-a Zvijezda, 
jasno su razrađene pojedine etape izrade UPU-a, dionici, 
kao i nivo izrađene dokumentacije koja mora biti 
usklađena i usuglašena s posebnim stručnim podlogama. 
UPU-om Zvijezde definirat će se polazišta, ocjena 
mogućnosti uređenja, donijeti plan prostornog uređenja 
Zvijezde, te odredbe za provođenje. Plan će biti izložen 
javnoj raspravi sukladno zakonskoj proceduri prije samog 
usvajanja. 

2. IZRADITI PLAN UPRAVLJANJA KARLOVAČKOM 
ZVIJEZDOM 

Moguće gaje izraditi tek nakon izrade UPU-a Zvijezde 
koji će utvrditi sadašnje stanje vlasništva - razgraničiti 
javno i privatno te definirati namjenu površina. 

Svrha je izrade UPU-a Zvijezde i Plana upravljanja 
Zvijezdom pridonijeti uspješnom i učinkovitom 
upravljanju razvojem, kao i doprinijeti pripremi tijela 
gradske uprave i ostalih nositelja razvoja za bolje 
korištenje EU fondova. 

U pripremi pojedinih dijelova strategije moraju sudjelovati 
stručne radne grupe sastavljene od predstavnika 
drugih gradskih upravnih tijela, trgovačkih društava 
u vlasništvu Grada i institucija značajnih za provedbu 
politike regionalnog razvoja u Gradu Karlovcu, cijenjeni 
stručnjaci iz pojedinih područja, kao i zainteresirane 
udruge i svekolika zainteresirana javnost kroz javne 
rasprave. Potrebno je osigurati savjetničku podršku koju 
bi pružali članovi posebne Radne skupine sastavljene od 
predstavnika svih upravnih tijela Grada Karlovca te IMO-a 
- Instituta za međunarodne odnose. 



Koji su strateški ciljevi? 

Strateški ciljevi su: 

1. Povećati efikasnost i uspješnost politike zaštite i 
očuvanja kulturne baštine radi njezina održivog 
korištenja, 

2. Povećati prihode i druge koristi od održivog 
korištenja kulturne baštine na području karlovačke 
Zvijezde, 

3. Podizati razinu svijesti pojedinaca i zajednice o 
važnosti karlovačke Zvijezde i održivom korištenju 
kulturne baštine. 

Planom upravljanja kroz utvrđivanje namjene gdje je 
to moguće treba prikazati mogućnost povezivanja 
s gospodarskim korištenjem kulturnih dobara. Valja 
omogućiti da plan upravljanja bude dostupan javnosti 
kako bi se olakšao izbor investicija potencijalnih ulagača 
i potaknula daljnja ulaganja u obnovu te gospodarska 
i ostala korištenja kulturne baštine Zvijezde. Potrebno 
je provoditi održivi razvoj u smislu neugrožavanja 
kulturnog dobra prilagođavanjem suvremenih potreba i 
metoda sa ciljem revitalizacije Zvijezde. Nužno je izraditi 
sociološku studiju radi uvida u sociološku strukturu 
stanara Zvijezde i prema tome predvidjeti daljnje 
mogućnosti obnove i revitalizacije rješavanjem problema 
vlasništva i imovinskog statusa stanara, stimulirati 
sadašnje i buduće stanare i poslovne subjekte u Zvijezdi 
raznim beneficijama, pogodnostima i mogućnostima (na 
primjer, ukidanje naplate parkiranja u povijesnoj jezgri 
kao u Mariboru) po uzoru na praksu drugih gradova u 
Hrvatskoj i inozemstvu. Potrebno je i uskladiti strategiju 
sa strategijom ostalih instanci (turizam, gospodarstvo...), 
te potaknuti jači angažman lokalne uprave i samouprave. 
Kroz planove i programe treba sačuvati povijesnu 
slojevitost Zvijezde, uz posebno razrađene planove i 
projekte uklanjanja devastacijskih graditeljskih i drugih 
elemenata, pa i odrediti ulogu civilnog društva u 
očuvanju kulturne baštine propisima i zakonskim aktima 
te utvrđivanjem legitimnosti njihovog rada. 

Svrha revitalizacije Zvijezde je vratiti novi život u 
povijesnu strukturu novim sadržajima i uređenim 
prostorima i na taj način privući stanovništvo, 
poduzetnike te domaće i tranzitne posjetitelje i stvoriti 
grad atraktivan za život, poduzetništvo i razvoj turizma. 
Započete aktivnosti sanacije i rekonstrukcije povijesnog 
središta sa svrhom revitalizacije i zadržavanja stanovništva 
potrebno je nastaviti, a u narednom četverogodišnjem 
razdoblju nužno je ostvariti započete ciljeve kako slijedi: 

- Radićeva ulica - izmijeniti dotrajale infrastrukturne 
instalacije i rekonstruirati ulicu sukladno postojećoj 
izvedbenoj dokumentaciji, 

- Izraditi idejnu i izvedbenu dokumentaciju, sukladno 
rezultatima provedenog urbanističko-arhitektonskog 
natječaja za uređenje Trga bana Jelačića te započeti 

s realizacijom obnove, sukladno već određenim 
namjenama. (Oružana stambeno-poslovne namjene, 
a Velika vojarna poslovne namjene). 

Ukoliko se želi realizirati kvalitetan projekt usmjeren na 
kulturna dobra, puno se truda i vremena mora uložiti 
u pripremu, to jest planiranje koje zahtjeva utvrđivanje 
jasnih ciljeva koje želimo postići, okupljanje svih 
zainteresiranih sudionika, skupina, udruga i organizacija 
koje će sudjelovati u realizaciji projekta. Prolazeći kroz 
gore navedeni proces moraju se sagledati i upoznati 
brojne informacije, kao i prepoznati interesi raznih 
subjekata koji će ih poticati na uključivanje. 

Koje projekte Grad provodi u 
zajednici? 



Z vijezda na webu je projekt Grada Karlovca koji je započeo u 
studenom 2011. godine sa ciljem podizanja razine svijesti o kulturno- 
povijesnom značaju Zvijezde kod opće i stručno-znanstvene javnosti. 
Informacije ponuđene na službenim mrežnim stranicama Grada i na 
mrežnim stranicama drugih gradskih subjekata bile su veoma oskudne, što 
je zahtijevalo dopune i izmjene. 

Odlučeno je da se u početnoj fazi pripreme stručni sadržaji o Zvijezdi na 
način prikladan za objavu na mrežnim stranicama Grada Karlovca. Radnu 
grupu za pripremu sadržaja sačinjavali su dr. sc. Milan Kruhek, Draženka 
Polović, prof., Igor Čulig, prof., mr. sc. Marina Grčić i Maja Purgar Ivka, 
dipl. politolog. Priređene su povjesnica i kronologija koje iznose najvažnije 
događaje i prekretnice u razvoju grada Karlovca od 1579. do 2000. godine. 
Također, priređeno je osam digitalnih reprodukcija povijesnih planova 
(zahvaljujući mr. sc. Zvonimiru Gerberu) koje se mogu detaljno pregledavati. 
Načinjen je četverojezični pojmovnik elemenata utvrdbenog graditeljstva, 
opremljen slikovnim prikazima. Literatura je razvrstana za potrebe šire i 
stručne javnosti. Pored vijesti o aktivnostima u Zvijezdi, postavljena je i 
3D animacija koju je prema planu s početka 19. stoljeća izradio Geodetski 
fakultet. 

Zvijezda u školi je projekt koji provodi Grad Karlovac uz podršku 
Karlovačke županije, a u suradnji s osnovnim i srednjim školama. Projekt 
je započeo u svibnju 2011. godine nizom prezentacija za ravnatelje, učitelje 
i stručne suradnike, kao poticaj da se sadržaji vezani uz Zvijezdu više i 
češće uključe u redovitu nastavu, te da budu poveznica školskih projekata, 
takozvanih “otvorenih dana” i drugih naprednih oblika nastave usmjerenih 
na učenička postignuća. 

Zvijezda je tematski uključena u redovitu nastavu u osnovnoj školi kroz 
nastavnu cjelinu “Zavičaj”. Sve ostalo ovisi o interesu nastavnika i njihovoj 
procijeni kako Zvijezdu koristiti kao motiv i temu u različitim predmetima, 
projektnoj i integriranoj nastavi, kao i u radu s različitim dobnim skupinama. 

Specifični cilj projekta Zvijezda u školi zastupljenost je Zvijezde u nastavi 
svih predmeta i uz uporabu suvremenih metoda, a za sve osnovnoškolske i 

srednjoškolske uzraste. Ideja projekta ukratko se može iznijeti kao krilatica 
“Svaki učenik, svake godine u svakom će predmetu naučiti nešto novo o 
Zvijezdi, samostalno će istraživati i posjetiti Zvijezdu”. 

Već u jesen 2011. Zvijezda je nakratko oživjela, prepuna malih šetača, 
učenika koji ondje provode satove matematike, uče orijentaciju u prostoru 
i crtaju karte, posjećuju Gradski muzej i Sakralnu zbirku Franjevačkog 
samostana. Učeći o povijesti svojega grada, oživljavaju njegovu sadašnjost. 
Aktivnosti traju tijekom cijele nastavne godine, a postignuća su u nekoliko 
navrata predstavljena javnosti. Tako je OŠ Dubovac u suradnji s filmskim 
klubom snimila film o svojem istraživanju Zvijezde, a i druge su škole 
na svoj način pokazale originalnost i kvalitetu. Projekt Zvijezda u školi 
predstavljen je na nekoliko nacionalnih i međunarodnih skupova učitelja i 
stručnih suradnika i uvijek je pozdravljen kao izniman doprinos unapređenju 
odgojno-obrazovnog procesa. Pri tome je tema Zvijezde zajednički nazivnik 
za primjenu metoda učenja i poučavanja koje su usmjerene na učenike i 
njihova postignuća, a ne samo na usvajanje sadržaja. Naime, istražujući 
kulturno-povijesnu baštinu mladi uče postavljati pitanja i hipoteze, uče 
planirati, raditi na terenu i raditi timski. Njihove aktivnosti se nastavljaju, 
a planira se priprema i izdavanje priručnika za učitelje koji povezuje temu 
Zvijezde i suvremene nastavne metode. 

U okviru programa Zvijezda znanja planira se uspostava nagrade za 
disertacije i znanstvene radove, kao poticaj studentima i znanstvenicima za 
daljnja istraživanja vezana uz tu temu. 



Umrežavanje i partnerstvo s drugim gradovima i 
institucijama 

Grad Karlovac je jedan od osnivača Europske mreže utvrđenih idealnih 
gradova. “Program partnerstva i suradnje” osmišljen je na Prvoj konferenciji, 
održanoj u kolovozu 2011. u Daugavpilsu u Latviji. Deklaraciju o suradnji 
potpisalo je osam gradova. Daljnje aktivnosti dogovorene su na sljedećim 
područjima: 

- zaštita, očuvanje i obnova spomenika i postizanje statusa kulturne 
baštine, 

- obrambena arhitektura i prirodni krajolik kao sastavni dio integralnog 
razvoja grada, 

- prikladna namjena obrambene arhitekture i prirodnog okoliša, 

- kvalitetno gospodarsko korištenje spomenika kulture, financiranje i 
upravljanje, 

- razvoj tržišne marke (branda), uspješna promidžba, trženje, turističko i 
gospodarsko korištenje. 

- istraživanje i europska znanstvena suradnja. 

Idealni utvrđeni gradovi kao što je povijesni Karlovac predstavljaju 
jedinstvenu kulturnu baštinu u Europi. U sličnim su uvjetima razvijali 
svoj identitet, imaju zajedničke probleme i interese. Ovo je također 
i platforma za njihovu suradnju, pa je konferencija koja je održana u 
Karlovcu od 15. do 16. svibnja 2012. u organizaciji Grada Karlovca i 
ECCOFORT-a (European Cooperation Centre of Fortified Heritage) 
usmjerena ka cilju pripreme zajedničkih projekata za prijave na europske 
natječaje. Uz karlovačke predstavnike, sudionici konferencije bili su: 
predsjednik ECCOFORT-a Roder Hartmunt i znanstveni suradnik Hans 
Rudolf Neumann, predstavnici gradova Palmanove (Italija), Jaromera 
s tvrđavom Josefov (Češka), Stona i Slavonskog Broda. Prisustvovao je 
također i predsjednik Nacionalne udruge za fortifikacije Stjepan Lončarić. 
Svoj doprinos diskusiji i zaključcima konferencije dopisno su dali gradovi 
Zamošč (Poljska) i Alba Iulia (Rumunjska). Nakon razmjene iskustava, 
utvrđeno je nekoliko projektnih područja koja su zanimljiva svim članovima 
mreže, a okvirno su postavljeni zadaci za organizaciju iduće konferencije. 
Na konferenciji je također razmatran problem povijesne situacije gradova i 
organizacije modernog načina života, te mogućnosti zajedničke prijave na 
listu UNESCO-a. Problemi su zajednički i traže suradnju gradova, prijenos 
znanja i iskustva te umrežavanje utvrđenih idealnih gradova. Prihvaćen je 
prijedlog grada Karlovca da se kao tematsko područje uključi i podizanje 
razine svijesti građana u odnosu na povijesni, kulturni i gospodarski značaj 
fortifikacijske arhitekture. 



Partnerstvo s udrugama u Zvijezdi? 

Na području Zvijezde djeluju mnoge, no ono što se među većinom ističe 
je zgrada Male urbane zajednice ili takozvana MUZA. 

U MUZA-i smjestilo se sedam udruga koje su zgradu dobile na korištenje 
uz suglasnost Grada Karlovca i Republike Hrvatske. Zgrada koju sačinjavaju 
današnja plesna dvorana i nekadašnji samački hotel nalazi se u vlasništvu 
Grada Karlovca (45%) i države (55%). U samoj zgradi nalaze se plesne 
dvorane, uredi udruga, vegetarijanski restoran i infoshop, a planiraju se 
i mnogi kulturno-društveni sadržaji. Ovo je zasigurno jedan od dobrih 
primjera suradnje javne uprave i udruga u razvoju društvene zajednice. 

Spomenimo da u Zvijezdi djeluju i Matica hrvatska, nekoliko udruga 
osoba s invaliditetom, Udruga za zaštitu i razvoj kulturne i prirodne 
baštine Karlovca, Zajednica organizacija amaterskih kulturno-umjetničkih 
djelatnosti Karlovačke županije, Društvo arhitekata, građevinara i geodeta 
Karlovac i ostali. 

Važno je spomenuti i Sajam udruga koji je po prvi puta održan 2009. 

godine. Od tada do danas, na jednodnevnoj manifestaciji okuplja oko 
sedamdesetak karlovačkih udruga. Održava se u Zvijezdi, na Šetalištu 
dr. Franje Tuđmana i zanimljiv je velikom broju građana, osobito djece i 
mladih te izuzetno doprinosi revitalizaciji Zvijezde. Zvijezda se pokazala kao 
dobro mjesto za provođenje manifestacije zbog mogućnosti istovremenog 
održavanja kulturno umjetničkih i sportsko rekreativnih sadržaja. Na ovaj 
se način promovira djelovanje većeg broja udruga među građanima te se 
osigurava razmjena iskustva i kontakata između lokalnih udruga. 

Što čini kulturu u Zvijezdi? 



U literaturi ne nalazimo što je činilo kulturni život u Karlovcu do 
njegovog ‘zlatnog doba’, a djelomično smo u povijesnom prikazu 
ukazali i na najvažnije kulturne procese u 19. stoljeću, pa bismo se 
sada usredotočili gotovo isključivo na osnovni i skroman prikaz današnjeg 
kulturnog života u Zvijezdi i na njezinom rubu, koji je također dio zaštićene 
cjeline. 

Na tom području djeluju ustanove u vlasništvu Grada Karlovca - 
Gradski muzej Karlovac na Strossmayerovom trgu, Knjižnica za mlade u 
Banjavčićevoj ulici, koja djeluje u sastavu Gradske knjižnice Ivan Goran 
Kovačić, te Gradsko kazalište “Zorin dom” na Šetalištu doktora Franje 
Tuđmana. Glazbena škola Karlovac, čije je sjedište na adresi Augusta Cesarca 
3, iako ju je osnovao Grad, u nadležnosti je Karlovačke županije. 

Najstarija je institucija, dakako knjižnica, jer joj je ishodište u Ilirskog 
čitanja društvu iz 1838. godine. Djeluje na tri lokacije - u Novom Centru, 
gdje je sjedište, na Švarči, gdje radi područna knjižnica i čitaonica te u 
Banjavčićevoj, gdje djeluje Knjižnica za mlade. U KZM se održavaju brojne 
aktivnosti poput književnih večeri, tribina, šahovskih turnira i slično i taj 
prostor je otvoren svim pravnim i fizičkim osobama i njihovim programima. 
KZM, osim što pruža osnovne knjižničarske usluge poput posudbe knjiga, 
korisnicima nudi i pregled dnevnog tiska te pristup internetu, a ovdje se 
nalazi i najveća stripoteka u Karlovačkoj županiji. 

Glazbena škola Karlovac, kako je već napomenuto, osnovana je 1804. 
godine i prvotno je radila u prizemlju gradskog magistrata, da bi se potom 
selila od Križanićeve ulice, pa u zgradu Osnovne škole Rakovac, potom u 
zgradu “Zorin doma”, palaču Vranyczany, a konačno od 1975. u palaču 
Vilima Reinara, gdje i sada djeluje. U njezinoj koncertnoj dvorani, koja je 
otvorena deset godina kasnije, održano je do danas više od 650 koncerata. Pri 
Glazbenoj školi je osnovan Karlovački puhački orkestar, a 1987. i Karlovački 
komorni orkestar. 

Odluka da se osnuje Gradski muzej Karlovac donesena je 18. prosinca 
1904., no na prvi konkretan čin osnivanja čekalo se do 1911. kada Muzealni 
odbor poziva građane da pomognu u prikupljanju predmeta za muzej koji 
tada dobiva na korištenje jednu sobu na drugom katu zgrade gradske 
uprave. To je bilo nedostatno za ozbiljniji zamah djelatnosti, pa ona tokom 
Prvog svjetskog rata u potpunosti jenjava. Tek 1952. pravi muzejski stručan 

rad koncipira Ivana Vrbanić i sljedeće godine Gradski muzej dobiva na 
korištenje kuriju Zrinskih i Frankopana na Trgu Josipa Jurja Strossmayera, 
koju i danas koristi. Već nakon Drugog svjetskog rata osniva se Galerija 
slika Karlovca, što je ne samo prva aktivna muzejsko-galerijska institucija u 
Karlovcu, nego prva takva institucija u Hrvatskoj u poraću. Ona se 1950- 
ih ‘ugradila u Gradski muzej, koji djeluje i u Novom Centru gdje je 1975. 
izgrađena Galerija “Vjekoslav Karaš”. Muzej skrbi i o Bosanskom magazinu 
u Zvijezdi, o Branič kuli Starog grada Dubovca, vojnom kompleksu na 
Turnju te Memorijalnoj kući obitelji Ribar u Vukmaniću, te je vlasnik 
Muzejske zbirke Topusko. U Gradskom muzeju djeluju Prirodoslovni, 
Arheološki, Etnografski, Galerijski, Kulturno-povijesni, Povijesni odjel i 
Odjel suvremene povijesti. 

U povijesnom prikazu Zvijezde već je napomenuto zašto i kada je 
izgrađena zgrada “Zorin doma” u kojoj danas djeluje Gradsko kazalište 
“Zorin dom”. Taj je objekt temeljito restauriran u razdoblju od 1987. do 
2001. i ima veliku dvoranu s 329 sjedišta i dvije bočne dvorane. U njima 
se održavaju predstave, ali i razne druge manifestacije. Gradsko kazalište 
je nakon Drugog svjetskog rata amaterizirano, no zahvaljujući aktualnom 
ravnatelju Srećku Šestanu i njegovu prethodniku Zvonimiru Ilijiću, “Zorin 
dom” ima profesionalne glumce. Producira niz predstava, gostuje i osigurava 
infrastrukturu za gostujuće predstave. 

Folklorni ansambl “Matija Gubec” svake godine povodom Dana grada od 
1998. organizira Međunarodni festival folklora, čiji se programi uglavnom 
izvode u Zvijezdi. Do sada je nastupalo više od 50 grupa iz čitavog svijeta. 

U “Zorin domu” Kinoklub Karlovac redovito održava sjajne filmske 
festivale - Flimsku reviju mladeži i Four River Film Festival, a Centar za 
plesnu i izvedbenu umjetnost F.R.E.E. D.A.N.C.E. također na području 
Zvijezde organizira odličan Karlovac Dance Festival. 

Udruga “Orpheus” ponekad organizira Etno-jazz festival u Vojnoj 
bašti kod Veleučilišta Karlovac, a ponekad na Starom gradu Dubovcu. 
Udruga likovnih autora Karlovca afirmirala se kao mjesto gdje amaterski i 
profesionalni likovni autori mogu ostvariti svoje umjetničke interese i koja 
u svom domu pokraj “Zorin doma” redovito organizira posjećene izložbe 
radova nastalih uglavnom na likovnim kolonijama. 

Spomenimo i da u Radićevoj ulici djeluje Galerija “Zilik” koja je u 
vlasništvu Dječjeg doma “Vladimir Nazor”. U toj se galeriji redovito 
održavaju kvalitetne izložbe, a dobila je ime po likovnoj koloniji koja se 
u organizaciji Doma održava već desetljećima za zimskih đačkih praznika. 

Studentski centar bazično nije usmjeren na kulturnu produkciju, no 
unutar zgrade u Frankopanskoj ulici postoji manji galerijski prostor gdje se 
povremeno organiziraju izložbe. 

ZOAKD, koji okuplja 35 udruga članica koji se bave različitim područjima 
kulturnog stvaralaštva, tokom godine sudjeluje u organizaciji niza smotri i 
koncerata. 

Dubovački streličari, koji također imaju sjedište u Zvijezdi, nisu samo 
sportski streličarski klub, nego i grupa entuzijasta koja obogaćuje niz 
događanja ne samo u povijesnoj jezgri, nego i u ostatku grada. 

Na Šetalištu doktora Franje Tuđmana svake se godine održavaju Proljetne 
promenade koje obuhvaćaju najraznovrsnija kulturna događanja na 
otvorenom. 

Već smo spomenuli spomenik Lopašiću i početkom Domovinskog rata 
minirani spomenik žrtvama fašističkog terora, koji se, nažalost, više ne može 
obnoviti, jer su brončane figure koje su bile njegov sastavni dio nedavno 
ukradene s otvorenog skladišta u jednom karlovačkom predgrađu gdje su 
bile pohranjene. Od ostale javne plastike na području Zvijezde izdvojimo 
Miljokaz koji se nalazi na početku Jozefine, to jest kod kružnog toka na 
današnjem Korzu, točno na udaljenosti 115 kilometara od Senja, i simbol je 
razdoblja ekonomskog procvata Karlovca. 

Kužni pil s kipom Madone podignut je 1691. godine na današnjem Trgu 
bana Josipa Jelačića nakon što je prošla velika epidemija kuge. Original je 
konzerviran i pohranjen u Muzeju Franjevačkog samostana, a 2003. godine 
izgrađena je kopija i ona se nalazi na otvorenom. Kužni pil je najstarija 
karlovačka javna plastika. Na istom trgu, u samom geometrijskom središtu 
Zvijezde, nalazi se historicistički zdenac iz 1869. godine. 

Glorijeta ispred današnje Karlovačke banke podignuta je 1917. u spomen 
na stradale hrvatske domobrane u Prvom svjetskom ratu. Na njezinom 
mjestu sada se nalazi njezina brončana replika koja prikazuje lipu i sokola. 

Crkva svetog Cirila i Metoda, koja se nalazila u parku pokraj kina “Edison”, 
srušena je 1948. godine i na njezinom je mjestu uređen park narodnih heroja 
s bistama istaknutih boraca Narodnooslobodilačkog rata Miloša Kljajića, 
Josipa Kraša, Ivana Slavka Marinkovića, Božidara Dakića, Milisava Dakića, 
Mile Mraovića Simića, Nade Dimić, Vjekoslava Klobučara Corta, Nikole 
Kukića, Mije Benića, Marijana Cavića Grge, Većeslava Holjevca i Rade 
Janjanina. Početkom Domovinskog rata biste su uklonjene, ali je vraćena 
ona Većeslava Holjevca. 

I upravo spomenuta zgrada kina kulturno je dobro. Sagrađena je 1920. 
Bila je to jedna od prvih namjenski izgrađenih kinematografskih zgrada 
na području tadašnje države, a projektirali su je Edo Schoen i Bruno 
Bauer. Pretvorbom i privatizacijom Kinematografskog poduzeća Karlovac 
kinematografska djelatnost u toj zgradi postepeno se i naposljetku sasvim 
ugasila. 

Ispred zgrade “Zorin doma” nalazi se brončana skulptura Majka Ivana 

Meštrovića. Otkupljena je iz Fonda “13. srpanj” s izložbe Koranski park 
skulptura 1968. godine. KPS je bila izložba moderne i suvremene skulpture 
održavana od 1967. do 1978. godine u Vrbanićevom perivoju, a u organizaciji 
“Zorin doma” sa ciljem utemeljenja stalnog postava hrvatske skulpture na 
otvorenom. Te 1967. je osnovan i Fond “13. srpanj* 1 na inicijativu Radovana 
Radovinovića, koji je njime i rukovodio. Putem Fonda prikupljala su se 
sredstva za kupnju i postavljanje skulptura u javni prostor uoči priprema za 
400. godišnjicu početka izgradnje Karlovca. 

Spomenik karlovačkom slikaru Vjekoslavu Karasu autora Koste Angelija 
Radovanija krasi park u Radićevoj ulici, preko puta Tehničke škole od 1974. 
godine. 

Spomenik žabi autora Stjepana Gračana postavljen je na križanju Ulice 
Stjepana Radića i Šetališta doktora Franje Tuđmana 2008. godine. 

Od sakralne baštine spomenimo Franjevački samostan sa crkvom 
Presvetog Trojstva s vrijednom zbirkom umjetnina i knjižnicom od deset 
tisuća knjiga. Franjevci Bosansko-hrvatske provincije u Karlovac dolaze 
1657-, da bi sljedeće godine dobili Župu Presvetog Trojstva te počeli graditi 
samostan. Osim dušebrižništva nad stanovnicima tvrđave, povjerena im 
je i gradnja škola. U školstvu ih zamjenjuju pijaristi koji 1765. obnavljaju 
osnovnu školu, a naredne godine osnivaju gimnaziju i od tada počinje slavna 
povijest Gimnazije Karlovac koju su pohađali mnogi velikani poput biskupa 
Jurja Dobrile ili jednog od najvećih izumitelja u povijesti Nikole Tesle. Već 
1783. škole se vraćaju franjevcima na upravljanje do 1820., kada upravljanje 
preuzima Grad. Jednokatni samostan izgradio se 1672. kada se preuredila i 
crkva, a nakon požara 1692. nadograđeno je jugozapadno krilo, a do 1705. 
nova crkva u današnjim gabaritima. Ima deset oltara i tri kapele. Krajem 19. 
stoljeća pročelje i krovište dobivaju današnji izgled. 

Značajan utjecaj u Karlovcu ostavili su, i dalje ostavljaju, Srbi, odnosno 
pravoslavci. Pravoslavna crkva svetog Nikole, minirana u Domovinskom 
ratu, naknadno je obnovljena. Podignuta je 1787. godine, a projektirao ju 
je Stiller. Karlovačka prohija osnovana je pak 1808. U miniranoj i do danas 
neobnovljenoj zgradi eparhije u Radićevoj ulici djelovao je Muzej Eparhije 
gornjokarlovačke. Najpoznatiji gornjokarlovački episkop bio je Lukijan 
Mušicki, veliki srpski pjesnik koji je umro u Karlovcu 1837. godine. 

Kako baštinu čine i značajne osobe iz povijesti, spomenimo samo neke 
koje još nismo, naravno ne sve, jer je to nemoguće. Na uglu Radićeve i 
Cesarčeve živio je Mijo Krešić, trgovac i kulturni djelatnik za Ilirskog 
preporoda. Malo dalje, na uglu Radićeve i Tijesne ulice, stoji spomen-ploča 
publicistu i novinaru Dušanu Lopašiću. Na zgradi Đačkog doma stoji 
spomen-ploča Maksimilijanu Vrhovcu, koji je tamo rođen. Najpoznatiji je 
po uređenju zagrebačkog parka Maksimir, koji je i nazvan po njemu. Tiskara 
Ivana Nepomuka Prettnera, iznimno važna u Ilirskom pokretu, djelovala je u 

današnjoj Frankopanskoj 1 1. U toj istoj ulici, pred zgradom na kućnom broju 
3, u borbi s ustašama poginuo je komunist Josip Kraš, po kojem nosi ime 
‘najslađa hrvatska tvornica. Valjalo bi podići i spomen-ploču povjesničarki 
Mariji Vrbetić, koja je svojevremeno sugerirala kome i gdje u Karlovcu 
podizati takva obilježja. Zaslužnoj gimnazijskoj profesorici i publicistici ta 
bi se ploča mogla podignuti na pročelju rodne kuće u Šimunićevoj ulici. 
U istoj kući neko je vrijeme živjela i obitelj stolara Ive Vejvode, čiji je sin 
Ivo komunistički revolucionar, borac u Španjolskom građanskom ratu i 
u obrani Francuske 1940., a kasnije ugledan jugoslavenski diplomat. Na 
kućnom broju jedan odrastao je hrvatski novinar, glavni urednik Vjesnika 
u srijedu dok se ovaj diljem Jugoslavije prodavao u 300.000 primjeraka, 
Krešimir Džeba. Nakon sloma Hrvatskog proljeća zabranjen mu je javni rad, 
jer se zalagao za liberalizaciju gospodarskog i političkog života, a početkom 
1990-ih jedan je od osnivača Hrvatske narodne stranke. Kada se na mjestu 
bedema 1930-ih godina gradio već spomenuti stambeni blok, u tome je 
sudjelovao i inženjer Branko Petrović, čiji je brat Gajo bio čuveni liječnik. 
Sinovi B. Petrovića Gajo i Svetozar kasnije su postali čuveni intelektualci 
svjetskog ugleda, Svetozar kao književni teoretičar i povjesničar, a Gajo kao 
filozof, osnivač Korčulanske ljetne škole i časopisa Praxis. U Ulici Ivana 
Kukuljevića Sakcinskog na kućnom broju jedan stanovao je prvi socijalistički 
gradonačelnik Karlovca Aleksandar Majder, koji je na tu dužnost izabran 
1920. godine, ali su ga državne vlasti ubrzo smijenile. Na kućnom broju 
pet stanovao je po mnogima najzaslužniji zagrebački gradonačelnik u 
povijesti glavnog hrvatskog grada Većeslav Holjevac, a između Holjevčeve 
i Majederove kuće obiteljska je kuća izglednog pretendenta za mjesto 
gradonačelnika Zagreba, predsjednika Gradske organizacije SDP-a 
Zagreb Davora Bernardića. Dakle, ta bi se ulica mogla prozvati i “Ulicom 
gradonačelnika”. Na kućnom broju sedam je živjela obitelj Gagić. Boško 
Gagić je aktivan i uspješan slikar i glazbenik, a njegov sin Bogdan je jedan od 
najuglednijih hrvatskih klasičnih glazbenika i umirovljeni profesor Muzičke 
akademije u Zagrebu. Tu je živio i poznati kulturni radnik i javni djelatnik 
Boško Nikolić, koji sada živi preko puta, u domu za umirovljenike. Na ulazu 
do je kuća u kojoj je živio Leonard Leno Šoštarić, sedmorostruki prvak 
Jugoslavije u motokrosu, u kategoriji 250 ‘kubika. Tamo i dalje žive ugledni 
intelektualci, novinari i publicisti Danko i Jasna Plevnik. 

Dakle, kad bismo pitali Karlovčane ima li kulture u Zvijezdi prvi odgovor 
bi bio potvrdan. No kad bismo u daljem istraživanju pokušali saznati 
nešto o programima konkretnije odgovore dobili bismo tek od užeg kruga 
poznavatelja lokalne kulturne scene. Kad bismo, potom, htjeli saznati što 
se događa na takozvanoj nezavisnoj kulturnoj sceni vezano za Zvijezdu 
teško da bismo dobili i jedan konkretan odgovor. Karlovačka Zvijezda nije 
kulturna spavaonica, no istina je da bi moglo i moralo bolje. 

Gradski muzej Karlovac, kao i Knjižnica za mlade, svoje prostore 
povremeno ustupaju za provedbu programa nezavisne kulturne scene u 
suradnji s udrugama i umjetničkim organizacijama. 

Ipak, udruge civilnog društva organiziraju povremene javne akcije na 
otvorenom kojima poručuju kako prostora ne nedostaje, nego se postojeći 
ne koriste u dovoljnoj mjeri. U Zvijezdi postoji velik broj nekadašnjih 
vojnih objekata koje čeka prava prenamjena. Devastirani su ili jednostavno 
ruinirani uslijed neodržavanja. 

Osmišljeno je više projekata kako bi se potaknuo razvoj lokalne nezavisne 
kulturne scene, ali i aktivno promišljanje javnosti o neiskorištenim 
prostornim potencijalima u Karlovcu. U aktivnostima koje su bile potaknute 
od civilnog sektora sudjelovali su ne samo njihovi članovi, nego je dio 
aktivnosti proveden s gradskim ustanovama u kulturi, školama, inicijativama 
i pojedincima. Sredinom 2000-tih aktivnosti su se intenzivirale pokretanjem 
festivala nezavisne kulture “Nepokoreni grad” na kome su surađivale brojne 
udruge kako bi se ukazalo na napuštene i zapuštene prostorne potencijale. 
Unutar ruiniranih vojarni, ulica i trgova u Zvijezdi organiziran je niz 
multimedijalnih događanja na kojima su sudjelovali umjetnički kolektivi iz 
Karlovca, Hrvatske pa i šire. Tijekom godina festival je ugostio i značajnija 
imena s domaće i međunarodne kulturne scene. 

Već prve godine održavanja održano je više performansa i predstava 
upravo u prostorima vojarni koje se danas preuređuju ili već koriste kao 
dio Veleučilišta u Karlovcu. U suradnji s Društvom arhitekata, građevinaca 
i geodeta Karlovca organiziran je okrugli stol “Revitalizacija jezgre = 
revitalizacija grada” na kojem se pričalo o zanemarivajućem odnosu i 
neplanskom rješavanju pitanja povijesnog središta. Razočaravaj uče je što se 
najmanje raspravljalo o potencijalnim i budućim sadržajima koji bi trebali 
slijediti želje građana prema oživljavanju jezgre, dok se više raspravljalo o 
projektno-građevinskim zahvatima iz pozicije struke. 

Nastojanja da upravo kultura bude pokretač promjena i oživljavanja 
nastavila su se i u idućim godinama. “Nepokoreni grad” širi se svojim 
opsegom i aktivnostima na više lokacija u gradskoj jezgri, ali izlazi i van, 
na koransku obalu, zauzima ruševno zdanje Hotela Korana, surađuje s 
Gradskim muzejem u čijem atriju se odigravaju suvremene predstave, 
projekcije i performansi. 

Organizatorima se pridružuje ekipa LED kolektiva koji uskoro postaju 
okosnica lokalne elektroničke/plesne scene. Idućih nekoliko godina festival 
je privremeno ušao i u druge lokacije u Zvijezdi kao što su atrij Trgovačko- 
ugostiteljske škole, Tijesna ulica, Banjavčićeva ulica ispred kafića “Amadeus”, 
Radićeva ulica. Šetalište dr. Franje Tuđmana. 

Posebno treba naglasiti redovite aktivnosti na ostacima Spomenika 
palim borcima i žrtvama fašističkog terora. Zid koji je preostao pokazao 

se kao odlična pozornica za različita novo medijska događanja pa se nakon 
Nepokorenog grada i dalje koristi za večeri elektroničke glazbe, projekcije 
filmova te plesne predstave. 

“Nepokoreni grad” je u svojih osam godina postojanja značajan iz više 
razloga. U Karlovcu su nastupili brojni domaći i međunarodni umjetnici 
i kolektivi koji su pokazali spregu kulturnog i društvenog aktivizma s 
kritičkim odmakom od uobičajenih praksi. Festival je povezao lokalne 
umjetničke i građanske inicijative i usmjerio ih u cilju iznalaženja stalnog 
prostora za nezavisnu kulturnu scenu. Bez obzira na određenu potporu 
kroz donatorska sredstva kroz programe se promicalo pristup po DIY ( do 
it yourself, uradi sam) principu što se manifestiralo kroz izbor programa, ali 
i produkcijski pristup. Mnoštvo volontera, improvizacije i prilagođavanja 
uličnom tipu festivala imali su pristup kakav se može vidjeti na mnogim 
europskim festivalskim događanjima. 

“Nepokoreni grad” je odigrao važnu ulogu i kao začetnik drugačijeg, 
neinstitucionalnog pristupa organiziranju aktivnosti na javnim prostorima, 
a iz samog festivala je direktno ili posredno proizašlo više događanja 
koja danas čine okosnicu karlovačke nezavisne kulturne ponude. 



KORISNI LINKOVI 

Gradski muzej Karlovac http://www.gmk.hr/ 
Knjižnica za mlade http://www.gkka.hr/7page_id =42 
Glazbena škola Karlovac http://glazbena-ka.hr 
Galerija ZILIK http://www.zilik.com/ 

Studentski centar Karlovac http://www.scka.hr/ 
Veleučilište u Karlovcu http://www.vuka.hr 



52 



PRIMJERI DOBRE PRAKSE 



Primjeri dobre prakse 



U svijetu postoji mnoštvo dobrih praksi na području 
održivog i participativnog upravljanja povijesnom 
kulturnom baštinom kao potencijalom za rast i 
socijalno-ekonomski razvoj gradova i zajednica. 
Primjeri dobre prakse pripreme integriranih planova 
za upravljanje urbanim razvojem uz održivo korištenje 
kulturne baštine te njezinom revitalizacijom u koju 
su uključeni svi važni dionici lokalnog razvoja i 
lokalna zajednica kao cjelina, mogu nam pomoći 
kod pronalaženja novih modela i načina upravljanja 
zajedničkim kulturnim dobrom i kod prilagodbe 
tih modela u različitim lokalnim kontekstima. Svi 
modeli upravljanja i revitalizacije kulturne baštine 
kao važnog čimbenika održivog urbanog razvoja 
uključuju širu participaciju različitih dionika poput 
jedinica lokalne samouprave, političara, stručnjaka 
za prostorno uređenje i zaštitu okoliša, vlasnika 
objekata, potencijalnih ulagača i šire lokalne 
zajednice. 

Postoji puno primjera dobre prakse kako kroz 
revitalizaciju kulturne baštine poticati socio- 
ekonomski razvoj gradova. Također postoje brojni 
primjeri odlučivanja o revitalizaciji zajedničke 
kulturne baštine u koje su bili uključeni građani i 
građanke. Kroz njihovo uključivanje lokalne vlasti 
i stručnjaci mogu dobiti potrebne informacije 
o specifičnim potrebama koje mogu ugraditi u 
prostorne i razvojne planove te planove za održivo 
upravljanje kulturnim dobrima u svrhu urbanog 
razvoja. Građani, civilno društvo i ostali dionici 
lokalnog razvoja tako aktivno sudjeluju u kreiranju 
razvojnih dokumenata svoga grada, sudjeluju u 
izgradnji i oblikovanju identiteta prostora kao 
važnog segmenta identiteta pojedinaca. Lokalne 
vlasti mogu steći dovoljnu legitiminost u upravljanju 
javnim dobrom jedino kroz aktivno uključivanje 
građana u upravljanje i razvoj grada. Građani kroz 
aktivnu participaciju u provedbi razvojnih politika 
razvijaju svijest o zajedničkom dobru i tako kao 

aktivni dionici stvaraju svoj zajednički prostor i 
razvijaju ga u smjeru što boljeg zadovoljavanja svojih 
očekivanja i želja. Samo prostor u kojem građani 
aktivno razvijaju i stvaraju kvalitetu života može biti 
privlačan i turistima koji žele upoznati način života 
i funkcioniranje nekog grada te njegovo kulturnu 
bogatstvo. 



Projekt “ViTo" - projekt povijesnih gradova Jugoistočne 
Europe 

Projekt se provodio u okviru implementacije 
kohezijske politike Europske unije, odnosno programa 
transnacionalne suradnje u Jugoistočnoj Europi. U njemu 
su sudjelovali projektni partneri iz osam država (Austrije, 
Grčke, Mađarske, Italije, Moldavije, Rumunjske, Slovačke i 
Slovenije). Ciljevi projekta bili su podrška implementaciji 
pristupa "integriranog urbanog razvoja" kroz lokalne 
pilot projekte u kojima je važna dimenzija bila razvijanje 
partnerstva i strukture upravljanja kulturnom baštinom. 
Također, cilj je projekta bilo osvještavanje lokalnih 
i regionalnih dionika o važnosti međusektorske i 
teritorijalne suradnje te društvene participacije kod 
upravljanja materijalnom kulturnom baštinom u svrhu 
integriranog urbanog razvoja europskih gradova. 

U različitim partnerskim gradovima provodili su se 
lokalni projekti urbanog razvoja koji su uključivali 
različita područja, primjerice pripremu socio-ekonomskih 
analiza u svrhu pripreme strategija održivog razvoja 
(razvoja fokusiranog na okoliš, ljude i gospodarski rast), 
revitalizaciju dijelova gradova te razmjene dobrih praksi i 
iskustava među partnerima. Participacija različitih dionika 
i javnosti u pripremi strategija urbanog razvoja predstavlja 
važan segment integriranog pristupa razvoju gradova, 
koji su razvijali projektni partneri. U fokusu projekta bili su 
inovativni pristupi razvoju povijesnih segmenata gradova 
u kontekstu suvremenih socio-ekonomskih okolnosti, s 
planom izrade nacrta za revitalizaciju urbanog prostora 
u svrhu prilagodbe potrebama lokalnih zajednica i 
posjetioca iz partnerskih gradova te razvoj osjećaja 
zajedničke europske povijesno-kulturne baštine. Kulturna 
baština prepoznata je kao sredstvo razvoja osjećaja 
društvenog zajedništva, kao sredstvo razvoja turizma i s 
njim povezanog razvoja drugih gospodarskih djelatnosti, 
kao sredstvo za razvoj lokalnih investicija u revitalizaciju 
kulturne baštine te razvoj i jačanje lokalnog identiteta u 
kontekstu srednjovjekovne europske povijesti. 

Svi projektni partneri razvijali su integrirani pristup 
revitalizaciji, svaki na pojedinom tematskom području 
i u manjem, lokalnom obimu, koji je uključivao visoki 
nivo participacije zainteresiranih dionika u svim fazama 
projektnog ciklusa - inicijalizacije, planiranja, provedbe i 
vrednovanja projekta. 

Primjer dobre prakse Projekta uključivanje je građana i 
građanki u fazi planiranja i implementacije pilot projekta 
na način na koji su u jedinici lokalne samouprave Arad 
(Rumunjska) provodili fazu pripreme i implementacije 
projekta formiranja pješačke zone. Informiranje građana 
o uspostavi zone provedeno je kroz različite informacijske 
kanale. Među različitim dionicima (stanovnicima, 
poslovnim subjektima, posjetiocima i vlasnicima pojedinih 
prostora u dijelu grada itd.) provedeno je anketiranje u 
okviru kojeg su mogli artikulirati svoje ideje i mišljenje. 
Rezultati ankete uključeni su u pripremu detaljnog plana 
za navedeno područje. Jedinica lokalne samouprave 
organizirala je forum za raspravu pripremljenog plana za 

uspostavu pješačke zone i otvoreni su elektronski kanali 
za raspravu i primjedbe. Plan te njegova provedba tako 
su na osnovu šireg uključenja zainteresiranih dionika i 
razrađenog participativnog procesa zadobili podršku 
grada i građanki za investiciju. 

U sklopu Projekta Grad Ptuj razvijao je revitalizaciju stare 
gradske jezgre na osnovu implementacije mjera održivog 
korištenje energije. Provele su se sljedeće aktivnosti: 

- provedba radionica na području arhitekture i 
urbanog razvoja, 

- izrada nacrta arhitekturnog plana i koncepta 
revitalizacije starog gradskog trga, 

- razrada lokalnog energetskog koncepta za gradsku 
općinu, koji je uključio katalog mjera i smjernice 

za razradu energetske obnove kulturne baštine za 
privatne vlasnike, 

- izrada konzervatorskog plana za obnovu gradske 
vijećnice. 

Metode participativnog procesa (radionice s lokalnim 
stanovnicima, jačanje kapaciteta lokalnih stanovnika, 
javne konzultacije...) u sklopu projekta imale su za 
cilj povećanje interesa za revitalizaciju prostora, 
prikupljanje različitih ideja i mišljenja, razvoj zajedničkih 
razvojnih strategija i rješenja te poboljšanje civilnog i 
demokratskog angažmana u svrhu unapređenja kvalitete 
djelovanja javnog sektora. 



Primjer dobre prakse korištenja kulturne baštine u svrhu 
razvoja turizma: Banska Stiavnica, Slovačka 

U okviru projekta svoja iskustva i dobre prakse s ostalim 
partnerima podijelila je i Banska Stiavnica, koja je 
provela više pilot projekata na osnovu kojih je primijenila 
integrirani pristup urbanom razvoju, uključujući korištenje 
nepokretne kulturne baštine u svrhu razvoja turizma. Radi 
se o manjem gradu s 11.000 stanovnika, koji je sjedište 
manje razvijene regije s još oko 9.000 stanovnika. Lokalno 
gospodarstvo u tranzicijskom je periodu zahvatila 
ekonomska stagnacija i kriza; postepeno se razvio 
lokalni uslužni sektor i turistička djelatnost bazirana na 
povijesnim, kulturnim i prirodnim potencijalima grada. 
Stara gradska jezgra dio je registra UNESCO-ve svjetske 
baštine od 1977. godine. Važnost zaštite kulturne baštine, 
strateški planovi i subvencije tako su bili realizirani kroz 
UNESCO i nacionalne smjernice, a ne lokalne inicijative 

i usmjerenja. U sklopu Projekta partner je kroz široku 
participaciju različitih dionika kreirao pet lokalno- 
regionalnih razvojnih strategija: 

- Strategija urbanog razvoja s fokusom na revitalizaciju 
nepokretne kulturne baštine u svrhu razvoja turizma, 

- Razvojni plan povijesne jezgre Banske Stiavnice, 

- Plan za razvoj kulturnog menadžmenta, 

- Analiza mogućnosti za regionalnu suradnju (razvoj 
i nadgradnja postojeće regionalne turističke 
organizacije), 

- Plan razvoja financijskih i ne-financijskih instrumenta 
za poticanje privatnih vlasnika za revitalizaciju i 
održivi razvoj kulturne baštine. 

Kulturna (posebno nepokretna) baština povijesne 
jezgre kao najveća vrijednost postavljena je u središte 
dokumenata za razvoj turizma u Banskoj Stiavnici. Ostali 
kulturni potencijali grada i regije, primjerice tradicionalne 
kulturne manifestacije i lokalne tradicije predstavljaju 
dodatan razvojni potencijal. 

Ograničenja s kojima se susreću gradske vlasti jesu: 

- manjak sredstava i sposobnosti u kombiniranju 
različitih izvora financiranja (lokalni izvori, nacionalni 
i EU izvori), 

- privatno vlasništvo materijalne kulturne baštine i 
problem financiranja revitalizacije od strane privatnih 
subjekata, 

- različiti interesi vlasnika i najmoprimca objekata 

u gradskoj jezgri, koji su prepreka pri oblikovanju 
cjelovite strategije urbanog razvoja, 

- kompleksan pravni okvir revitalizacije, renovacije i 
prenamjene objekata povijesne jezgre (nacionalna, 
lokalna ili UNESCO pravila, prostorna legislativa...), 

- problem prometnog sustava u staroj gradskoj jezgri 
(prometni čepovi), 

- veličina same povijesne jezgre onemogućava velike 
investicije (npr. hoteli, parkirališta, izložbeni prostori). 

U tijesnoj suradnji s lokalnim i ostalim dionicima te 
zainteresiranim građanima provedena je rasprava o 
mogućim mjerama i idejama za razvoj povijesne jezgre. 
Kroz široku participaciju različitih dionika i vanjskih 
eksperata nestala su mnoga spomenuta ograničenja. 
Nakon dvostupanjskog vođenog selekcijskog procesa svi 
uključeni dionici složili su se oko provedbe dva pilot- 
projekta: 

- obnova i revitalizacija nekadašnjih vrtova oko 
Starog dvorca u gradskoj jezgri za zadovoljavanje 
rekreativnih i relaksacijskih potreba stanovnika i 
turista, 

- renoviranje povijesne građevine te njezin razvoj u 
društveni centar za lokalno stanovništvo i posjetioce. 

Važan faktor uspjeha kod osiguranja zainteresiranosti 
građana i građanki te različitih dionika za održiv 
razvojni i turistički potencijal Banske Stiavnice bila je i 
reorganizacija gradske administracije, veća horizontalna 
povezanost i koordinacija između različitih odjela gradske 
uprave te bolja povezanost gradske uprave s državnom 
administracijom. Za provedbu navedenih pilot-projekata 
od velike važnosti bila je volja gradske vlasti da surađuje, 
motivira i animira sve dionike da se uključe u njihovu 
provedbu. Koristili su se različiti komunikacijski kanali 
(npr. lokalni mediji, posteri, mrežne stranice i društvene 
mreže) i inovativno pripremljeni sastanci s dionicima. 
Aktivna lokalna skupina sastavljena od predstavnika 
grada, lokalnih stručnjaka, organizacija civilnog sektora i 
poduzeća bila je važan motor procesa planiranja održivog 
razvoja povijesne jezgre kroz aktivno uključenje svih 
dionika i građana. 



Projekt "HerO" 

HerOje projekt formiranja tematske mreže u okviru 
URBACT II (programa teritorijalne suradnje na području 
održivog urbanog razvoja) koju čine europski gradovi 
Regensburg, Graz, Napies, Vilnius, Sighisoara, 
Liverpool, Lublin, Poitiers i Valletta, čija je svrha 
razvijanje integriranih i inovativnih upravljačkih strategija 
za razvoj povijesnog urbanog krajolika te razmjena 
informacija i dobrih praksi među partnerima te u širem 
međunarodnom kontekstu. Glavni cilj projekta tako 
je poduprijeti ravnotežu između zaštite nepokretne 
kulturne baštine i održivog socio-ekonomskog razvoja 
povijesnih gradova u svrhu jačanja njihove atraktivnosti 
i konkurentnosti te prilagodba urbanog prostora 
potrebama suvremenih stanovnika i posjetitelja. Partneri 
projekta zajedno su razvili metodologiju i elaborirali 
Integrirane planove za upravljanje kulturnom baštinom 
zajedno s lokalnim dionicima. Pristup upravljanju 
kulturnom baštinom u sklopu projekta odlikuju integrirani 
pristup, participacija i komunikacija, precizno upravljanje 
i orijentiranost prema postavljenim ciljevima. Integrirani 

planovi za upravljanje kulturnom baštinom, koncipirani u 
sklopu projekta temeljili su se na: 

- uključenju lokalnih skupina podrške i ostalih dionika, 

- razvoju vizije i ciljeva samog prostora, određenog 
kulturnom baštinom, 

- razvoju struktura i postupaka za upravljanje 
kulturnom baštinom. 

Uključivanje lokalnih skupina podrške u izradu 
integriranih planova za upravljanje kulturnom baštinom 
omogućilo je njihovu podršku zacrtanim mjerama i 
ciljevima, te razvoj osjećaja za nužnost zajedničkog 
upravljanja kulturnom baštinom. Jedna od preporuka u 
sklopu projekta bila je i da zadnju verziju pripremljenog 
plana potpišu svi dionici lokalnih skupina podrške. U 
sklopu projekta bilo je potrebno odlučiti na koji će način 
i u kolikoj mjeri lokalne skupine podrške moći utjecati 
na formiranje mjera i ciljeva plana kao i na njegovu 
provedbu. Razvijena su dva pristupa. Kod prvog plan 
se razvijao kroz tijesnu suradnju s lokalnom skupinom 
podrške i dodatno s pojedinim dionicima. Kod drugog 
pristupa participacija uključuje širu javnost, a ne samo 
lokalnu skupinu podrške. Uključeni su inputi lokalnih 
skupina podrške i ostalih dionika a izrađen nacrt plana 
šalje se na javnu raspravu. Nakon rasprave vanjski 
suradnik izabran od strane lokalne samouprave šalje 
zadnju verziju plana. Važno je da su lokalne skupine za 
podršku uključene i u provedbu i monitoring plana jer 
se tako razvijaju efikasne i trajne strukture te osjećaj 
zajedničkog vlasništva. 



Primjer uključivanja dionika u pripremu Integriranog plana 
za upravljanje kulturnom baštinom - Lublin (Poljska) 

U Lublinu je za pripremu integriranog plana bio nadležan 
Ured za očuvanje kulturne baštine, koji je radio zajedno 
s vanjskim stručnjakom. Oblikovanje upitnik vezan uz 
povijesnu jezgru grada, koji je posredovan svim odjelima 
gradske uprave te identificiranim dionicima lokalne 
skupine podrške. Upitnikje uključivao prikupljanje svih 
relevantnih studija i podataka vezanih uz povijesnu 
jezgru. Na osnovu analize podataka o stanju povijesne 
gradske jezgre napravljen je nacrt Integralnog plana za 
upravljanje kulturnom baštinom. Slijedio je rad u sklopu 
različitih tematskih skupina u okviru kojeg su usuglašeni 
ciljevi, vrijednosti te razina uključenosti dionika u konačnu 
pripremu Plana te daljnju institucionalizaciju, provedbu 

i monitoring provedbe plana. U sklopu pilot projekta 
organizirane su diskusijske grupe s različitim dionicima i 
korisnicima prostora stare gradske jezgre. Na tematskim 
sastancima različiti dionici zajedno s gradskom upravom 
rješavali su svakodnevne probleme vezane uz korištenje 
prostora stare gradske jezgre. Rješenja su redovito bila 
predstavljena javnosti, koja je imala mogućnost da se o 
njima očituje. Također, informacije vezane uz sve faze i 
postupke izrade Plana te rezultate rada objavljivane su 
redovito i transparentno na gradskim mrežnim stranicama 
koje je javnost mogla komentirati i kritički vrednovati. 

Za provedbu i monitoring Integriranog plana za 
upravljanje kulturnom baštinom u Lublinu formirana 
je radna skupina sastavljena od javnih i privatnih 
dionika tj. vlasnika, predstavnika javnih poduzeća za 
upravljanje gradskim zgradama te vijećem gradske 
četvrti, konzervatorima, glavnim institucijama iz područja 
gospodarstva, društvenih djelatnosti i kulture u gradskoj 
jezgri. Svaki od članova radne skupine pokrivao je 
pojedine dijelove implementacije, a nadzor i realizacija 
provedbe obavljao se zajedno. 



Projekt "ADHOC" - Održivi razvoj povijesnih gradskih jezgri 
u Srednjoj i Istočnoj Europi (eng. Adapted Development of 
Historical Old Tovvns in Central and Eastern Europe) 

Namjera projekta provedenog u okviru programa 
INTERREG 3B CADSES (mjera 1.2 - Oblikovanje urbanog 
razvoja i promoviranje urbanih mreža i suradnje), bila je 
istražiti razne modele revitalizacije starih gradskih jezgri 
u Srednjoj i Istočnoj Europi. U okviru projekta koji se 
provodio u periodu 2006.-2008. sudjelovalo je 10 gradova 
(Ptuj, Bamberg, Bautzen, Ravensberg, Zittau, Jelenia 
Gora, Plock, St. Polten, Trnava i Varaždin), udruženja 
na području stambenog i urbanističkog planiranja te 
različite sveučilišne i istraživačke institucije. Glavni partner 
na projektu bio je grad Jelenia Gora iz Poljske. U okviru 
projekta partneri su razmijenili iskustva i viđenja različitih 
aspekata i pristupa prostornom i stambenom planiranju 
te pronalaženja adekvatne ravnoteže između modernog 
urbanog razvoja i zaštite povijesne kulturne baštine 
gradskih jezgri. 

Za vrijeme trajanja projekta razmijenjene su informacije o 
pristupima upravljanju starim gradskim jezgrama, osnažio 
se kapacitet projektnih partnera i raznih dionika projekta 
za pripremu strateških dokumenata i studija na području 

integriranog razvoja povijesnih gradskih jezgri. Oblikovala 
se virtualna informacijska platforma za komunikaciju, 
razmjenu znanja i iskustva. Novo znanje, učinci i 
rezultati projekata bili su posredovani svim nadležnim 
institucijama na području prostornog i stambenog 
planiranja/uređenja. Partner na projektu iz Hrvatske 
bio je i Varaždin (u suradnji s Turističkom zajednicom 
grada te razvojnom agencijom DAN), koji je u sklopu 
projekta pripremio lokalne radionice za različite dionike, 
nadležne za pojedine segmente integriranog razvoja 
stare gradske jezgre. U okviru projekta sredstvima EU 
sufinancirana je Podloga za strategiju razvoja i održivog 
upravljanja povijesnom jezgrom Varaždina, u skladu s 
izrađenim Urbanističkim planom uređenja povijesne 
jezgre grada Varaždina. Podloga ističe nužnost razvoja 
gradske jezgre na osnovu poštivanja njezinog identiteta 
i karakteristika (silueta grada, parcelacija, mjerilo, vrste 
materijala, morfologija krovova, autentični mali obrti i 
trgovina). Priprema podloge imala je za cilj razmotriti 
različite načine transformacije jezgre u prostor privlačan 
za rad i život kroz obnovu i restauraciju građevinskog 
fonda te kroz društveno i gospodarsko revitalizaciju 
jezgre. U okviru projekta razvio se i detaljnije analizirao 
pilot projekt Varaždinska kuća koji predstavlja polazišnu 
osnovu za konzervatorske radove i revitalizaciju objekata 
u staroj jezgri. Projekt kao informativno-turistički centar 
predviđa objedinjavanje informativno-edukativnih, 
kulturno-kreativnih sadržaja te ostale turističke ponude. 

U proces pripreme Podloge za strategiju razvoja 
i održivog upravljanja povijesnom jezgrom grada 
Varaždina bile su uključene različite zainteresirane 
skupine. Organizirane su dvije radionice i provedene 
ankete s predstavnicima tih skupina. Oni su tako mogli 
iznijeti svoje mišljenje vezano uz postojeće probleme 
povijesne gradske jezgre i uz nedostatke postojećeg 
modela upravljanja povijesnom gradskom jezgrom. 
Također su dionici izrazili svoje preferencije i potrebe 
za dodatnim društvenim, trgovačkim, zabavnim, 
ugostiteljskim i uslužnim sadržajima te naznačili koji 
sadržaji u povijesnoj jezgri su za njih neprihvatljivi. Kroz 
konzultacije sa zainteresiranim dionicima oblikovala 
se vizija stare gradske jezgre kao poželjne europske 
destinacije- uređene jezgre s brojnim sadržajima. Kao 
neiskorišteni razvojni potencijali identificirana su dvorišta, 
na kojima bi se mogle formirati cvjetne i likovno- 
umjetničke oaze, a na tavanima bi se mogle otvoriti 
trgovine, obrti, koncertni i galerijski prostori te prostori 

za performanse. Predloženo je i reaktiviranje nekada 
postojećih sadržaja npr. reaktiviranje ljetne pozornice u 
parku. Svi zainteresirani dionici složili su se daje potrebno 
poticati partnerstva između javnog i privatnog sektora 
kao vrijedan mehanizam održivog upravljanja povijesnom 
gradskom jezg rom. 

U pravljanje postojećom povijesno-kulturnom baštinom predstavlja 
važan čimbenik razvojnih strategija lokalnih zajednica. Kao takvo 
predstavlja važnu aktivnost na očuvanju identiteta nekog prostora, 
tako i zajednice inherentno vezane uz taj prostor. Zbog svoje unikatnosti 
kulturna baština predstavlja veliki potencijal da se kroz njezinu revitalizaciju 
poboljša socio-ekonomski položaj zajednica te da se kroz njezino održivo 
korištenje razvijaju različite gospodarske grane, pogotovo turizam te malo 
i srednje poduzetništvo, koje predstavlja motor razvoja i prestrukturiranja 
oštećenih tranzicijskih gospodarstva. 

Veliki problem kod revitalizacije određene urbanističke cjeline i s njom 
povezane kulturne baštine te njezinog korištenja u gospodarske i socijalne 
svrhe je kako zapravo naći pravu mjeru u suvremenoj preobrazbi prostora 
tako da se najbolje iskoristi njegov gospodarski i širi društveno-razvojni 
potencijal, a da se pri tome očuva konzervatorska, okolišna i socijalna 
dimenzija korištenja kulturne baštine. 

Gradska jezgra predstavlja kulturnu cjelinu koju je potrebno obnoviti, 
rekonstruirati te tako revitalizirati i omogućiti da se iskoristi njezin potencijal 
za cjelokupan razvoj Karlovca i poboljšanje kvalitete života njegovih 
stanovnika. O budućnosti Zvijezde, o njezinoj obnovi i revitalizaciji postoji 
mnoštvo ideja i suprotnih mišljenja kako struke (konzervatori, sociolozi, 
arhitekti, građevinari) tako i njezinih stanovnika, javnog, privatnog i 
civilnog sektora. U odlučivanje i razmatranje o budućnosti Zvijezde zajedno 
s javnim institucijama i gradskim te državnim vlastima svakako bi trebali 
biti uključeni svi zainteresirani dionici te šire stanovništvo. U donošenje 
potrebne prostorne dokumentacije, urbanističkog plana uređenja, plana 
upravljanja i svih dozvola te programskih nacrta za njezinu revitalizaciju 
potrebno je uključiti širu javnost. Samo kroz transparentnu javnu raspravu 
može se doći do zaključaka i formiranja planova koji su legitimni u smislu 
da što bolje obuhvaćaju želje i interese zainteresiranih dionika, stanovnika 
Zvijezde i ostalih društvenih aktera; svih građana i građanki Karlovca kojima 
Zvijezda kao kulturno dobro i pripada. 

